Εργατική Αλληλεγγύη - Να αφοπλιστεί η αστυνομία!\nΝα αφοπλιστεί η αστυνομία!\n25/10, Διαδήλωση ενάντια στην αστυνομική δολοφονία του Ν. Σαμπάνη. Φωτό: Μάνος Νικολάου\nΟργή έχει προκαλέσει η στυγνή δολοφονία του 18χρονου Ρομά Νίκου Σαμπάνη στο Πέραμα από άντρες της ομάδας ΔΙΑΣ, το βράδυ της Παρασκευής 22/10. Μετά από καταδίωξη, η αστυνομία άνοιξε πυρ κατά ριπάς προς το αυτοκίνητο στο οποίο επέβαιναν τρεις Ρομά, σκοτώνοντας τον έναν και τραυματίζοντας σοβαρά τον άλλο.\nΜια επιχείρηση συγκάλυψης ξεκίνησε αμέσως μετά, με τα ΜΜΕ να μεταδίδουν την ενημέρωση της ΕΛΑΣ για «επτά τραυματίες» και τον ισχυρισμό των δολοφόνων ότι το θύμα πήγε να τους εμβολίσει. Βίντεο όμως που κυκλοφόρησε από το σημείο στο οποίο ακινητοποιήθηκε το όχημα δείχνει τους αστυνομικούς να λένε ότι είναι όλοι καλά και δεν υπάρχει τραυματίας, ενώ η ιατροδικαστική έκθεση δείχνει ότι το θύμα δέχτηκε σφαίρες και από μπροστά. Παράλληλα, διοχετεύτηκε στα μέσα η πληροφορία ότι ο Ν. Σαμπάνης ήταν «σεσημασμένος» ληστής, ενώ στην πραγματικότητα είχε καθαρό ποινικό μητρώο -είχε απλά κατηγορηθεί για κλοπή μοτοποδηλάτου στα 14 του χρόνια.\nΟι 38 κάλυκες βρέθηκαν στο σημείο, ενώ οι τρεις νεαροί ήταν άοπλοι, αποκλείουν το ενδεχόμενο «άμυνας». Ταυτόχρονα, στην κατάθεσή του ένας από τους αστυνομικούς αναφέρει «Οι επιβαίνοντες από το όχημα με τα χέρια ψηλά πλην όμως ο οδηγός του οχήματος έβαλε όπισθεν και εμβόλισε τη μοτοσικλέτα του υπαρχιφύλακα» -δίνοντας δηλαδή έτσι την εικόνα ότι οι ΔΙΑΣ άρχισαν να γαζώνουν άτομα που είχαν δείξει πρόθεση να παραδοθούν. Οι αστυνομικοί καταθέτουν ότι δεν υπήρχε κανένας άλλος τρόπος να αντιμετωπίσουν την επίθεση που δέχονταν αλλά κι αυτό πατάει σε σαθρά θεμέλια σύμφωνα με τις επόμενες πληροφορίες που διοχετεύτηκαν στα ΜΜΕ. Επειδή η αγανάκτηση για τον χειρισμό των αστυνομικών φούντωνε, το επόμενο επικοινωνιακό επεισόδιο περιλάμβανε μπόλικη έμφαση στο γεγονός ότι το κέντρο είχε δώσει εντολή να λήξει η καταδίωξη -δηλαδή ότι δεν είχε δοθεί κεντρική εντολή για πυροβολισμούς.\nΤη μπόχα του ψαριού που βρωμάει από το κεφάλι όμως δεν μπορούν να την καλύψουν με μια λεπτομέρεια. Η πραγματικότητα είναι ότι πρόκειται για το τέταρτο περιστατικό πυροβολισμού σε καταδίωξη μέσα στον Οκτώβρη -και πάλι με επίκληση δήθεν «εμβολισμού» που τελικά είναι απόπειρα διαφυγής. Η δε κυβέρνηση δεν κρύβει το ποιανού το μέρος παίρνει: ο υπουργός Ανάπτυξης Α. Γεωργιάδης σχολίασε ότι οι αστυνομικοί έκαναν πολύ καλά, ενώ ο ίδιος ο Θεοδωρικάκος επισκέφτηκε τους συλληφθέντες αστυνομικούς.\nΗ Πανελλαδική Συνομοσπονδία Ελλήνων Ρομά - ΕΛΛΑΝ ΠΑΣΣΕ έβγαλε ανακοίνωση στην οποία τονίζει: «Το γεγονός αυτό έφερε στη μνήμη όλων παρόμοια περιστατικά δολοφονιών ρατσιστικού μίσους κατά μελών της κοινότητας των Ελλήνων Ρομά τα τελευταία χρόνια. Μετά την 13χρονη το 2018 στην Άμφισσα, τον 52χρονο που πυροβολήθηκε για δύο κοτόπουλα το 2019 στο Ζευγολατιό και τον 18χρονο το 2020 στην Πιπερίτσα, άλλος ένας 18χρονος Ρομά προστίθεται στη σύγχρονη λίστα των εγκλημάτων μίσους. Τα προηγούμενα χρόνια οι δολοφόνοι ήταν ένοπλοι πολίτες, ενώ αυτή τη φορά το έγκλημα διαπράχθηκε από όργανα του επίσημου κράτους με τους επτά αστυνομικούς της ομάδας ΔΙ.ΑΣ».\nΟι συνήγοροι της οικογένειας του Νίκου Σαμπάνη, Ηλίας Γιαννόπουλος, Θανάσης Καμπαγιάννης και Αλεξάνδρα Καραγιάννη, έβγαλαν ανακοίνωση στις 26/10 στην οποία υπογραμμίζουν: «Οι γονείς του 18χρονου δολοφονημένου Ρομ Νικόλαου Σαμπάνη, Ιωάννης και Μαρία, δήλωσαν σήμερα στην Ανακρίτρια Πειραιά παράσταση υποστήριξης της κατηγορίας κατά των επτά αστυνομικών για το αδίκημα της ανθρωποκτονίας από πρόθεση κατά συναυτουργία και κατά συρροή. […] Ζητάμε και θα επιδιώξουμε μέχρι το τέλος την πλήρη, αντικειμενική, ανεξάρτητη και ενδελεχή διερεύνηση της υπόθεσης και την παραδειγματική τιμωρία των υπευθύνων, καθώς και τη διερεύνηση πιθανού ρατσιστικού κινήτρου. Είναι αδιανόητη ακόμα και η σκέψη ότι οι συγκεκριμένοι αστυνομικοί θα επιστρέψουν αύριο ένστολοι και ένοπλοι στον δρόμο. Στο ποινικό μας σύστημα, η απόδοση δικαιοσύνης είναι ο μόνος δρόμος που δεν δικαιώνει την αυτοδικία».\nΔιαδηλώσεις ξέσπασαν το Σαββατοκύριακο στις περιοχές που ζουν Ρομά. Όπως κατήγγειλαν συγγενείς και φίλοι του Νίκου Σαμπάνη στην Εργατική Αλληλεγγύη που επισκέφθηκε τον καταυλισμό, οι εκατοντάδες Ρομά που ήθελαν να διαδηλώσουν για τον θάνατο του ανθρώπου τους είχαν ειδοποιήσει την αστυνομία και είχαν επανειλημμένα ζητήσει άδεια να κλείσουν συμβολικά τον δρόμο για 10 λεπτά. Σε κάθε κλήση η αστυνομία υποσχόταν να δώσει την άδεια 10 λεπτά αργότερα, ενώ στην πραγματικότητα κέρδιζε χρόνο για να φέρει όσο περισσότερα ΜΑΤ γίνεται για να επιτεθεί στους διαδηλωτές.\nΤη Δευτέρα το απόγευμα, σε διαδήλωση στο κέντρο της Αθήνας τα ΜΑΤ επιτέθηκαν απρόκλητα με χημικά και ξύλο, τραυματίζοντας ανάμεσα σε άλλους τη Μαρία Απατζίδη βουλεύτρια του ΜεΡΑ25.\nΚαταγγελία ΣΕΚ Μαρουσίου-Κηφισιάς: Απρόκλητη επίθεση από μαγαζάτορα και προσπάθεια φιμώματος της Εργατικής Αλληλεγγύης - Τεύχος 1497 11/11 - Διαμαρτυρία δημοσιογράφων στη Βουλή ενάντια στο νέο ΠΚ - Τεύχος 1496 Εναλλακτική Παρέμβαση Δικηγόρων: Τα δικαιώματα στο απόσπασμα - Τεύχος 1495 Να αφοπλιστεί η Αστυνομία! - Τεύχος 1495 Όχι άλλες δολοφονίες - Απαιτούμε δικαιοσύνη - Τεύχος 1495 Ο Θεοδωρικάκος θέλει πιο φονική και ρατσιστική Άμεση Δράση - Τεύχος 1495 Έκθεση της Διεθνούς Αμνηστίας: Βία, συλλήψεις και ψέματα κυβέρνησης-αστυνομίας - Τεύχος 1481 Δικαιοσύνη για τον Βασίλη Μάγγο - Τεύχος 1477 Επιβεβαιώνεται η αυθαιρεσία των αστυνομικών αρχών στο ΕΜΠΡΟΣ - Τεύχος 1476 Αγώνας ενάντια στους βασανιστές της ΕΛΑΣ - Τεύχος 1475 Χανιά: Ανακατάληψη στο Καστέλι - Τεύχος 1475 Σωματείο Εργαζόμενων δήμου Ν. Φιλαδέλφειας: Λευτεριά στην Παλαιστίνη - Τεύχος 1474 Δεύτερη εβδομάδα υπεράσπισης του ΕΜΠΡΟΣ - Τεύχος 1474 Κάτω τα χέρια από το "Εμπρός"! - Τεύχος 1472 Μυτιλήνη: Περάστε από το Τμήμα για υπόθεσή σας! - Τεύχος 1471 Πρωτοβουλία Δικηγόρων και Νομικών για τα Δημοκρατικά Δικαιώματα: Ιδρυτική συνάντηση 20/4 - Τεύχος 1468 Όχι στη λογοκρισία - Τεύχος 1468 Δίκη B. Σταθόπουλου: «Διώκεται η αλληλεγγύη» - Τεύχος 1467 Ο Χρυσοχοΐδης επιστρέφει στη MAΡΦΙΝ - Τεύχος 1466 Παράνομα πρόστιμα - Τεύχος 1466


Υπηρεσία HMA VPN | Ξεκλείδωσε Σελίδες με το HMA\nΖήσε το internet χωρίς περιορισμούς, με το HMA VPN Μπες σε αποκλεισμένες σελίδες με τον μοναδικό κορυφαίο πάροχο VPN που καλύπτει όλο τον κόσμο. Προσφορά περιορισμένου χρόνου.\nΤΟ ΜΕΓΑΛΥΤΕΡΟ ΔΙΚΤΥΟ VPN ΠΑΓΚΟΣΜΙΩΣ\nΤΕΛΕΙΟ ΓΙΑ ΖΩΝΤΑΝΗ ΡΟΗ ΚΑΙ P2P\n12 ΙΣΧΥΡΕΣ ΛΕΙΤΟΥΡΓΙΕΣ ΚΑΙ ΕΡΓΑΛΕΙΑ\nΞεκλείδωσε όλο τον κόσμο, στρίμαρε ό,τι θέλεις\nΤο internet είναι τεράστιο, όμως χωρίς VPN βλέπεις μόνο ένα μικρό μέρος του. Συνδέσου γρήγορα και με ασφάλεια σε σελίδες streaming από 190+ χώρες.\nserver ειδικά διαμορφωμένοι για ζωντανή ροή\nπεριορισμοί στα δεδομένα\nΑνακάλυψε τη Ζωντανή Ροή\nΗλεκτρονικό απόρρητο που μπορείς να βασίζεσαι\nΈχεις το δικαίωμα να κρατήσεις τη διαδικτυακή σου ζωή όσο το δυνατόν πιο απόρρητη από τους χάκερ, τον πάροχο internet, ακόμη και τις αρχές. Όλα τα VPN το κάνουν αυτό, αλλά το HMA το κάνει καλύτερα.\n2,73 * 1061 χρόνια\nΓια να χακάρει κάποιος την ασφάλειά μας\nΑνακάλυψε το απόρρητο\nΔεν θέλουμε να περιαυτολογήσουμε: με server σε σχεδόν κάθε χώρα του πλανήτη, δεν υπάρχει κάτι που να μην μπορείς να δεις με το HMA VPN.\nΣχεδιασμένο ειδικά για σένα\nΗ ενεργοποίηση του VPN δεν χρειάζεται να είναι πυρηνική φυσική. Η απλή και εύχρηστη διεπαφή χρήστη σού διασφαλίζει απόρρητο με λίγα γρήγορα κλικ.\nΌλες οι συσκευές σου με μία συνδρομή\nΕγκατάστησε το HMA VPN σε όσες συσκευές Windows, MacOS, iOS, Android και Linux θέλεις και απόλαυσε ταυτόχρονα πολλαπλές συνδέσεις: 5 κανονικά ή 10 με το Οικογενειακό Πρόγραμμα. Μπορείς επίσης να ρυθμίσεις το HMA στον router για να καλύψεις όλο σου το σπίτι.\nΛειτουργίες στο HMA VPN\nΑυτά τα 15+ χρόνια έχουμε μάθει αρκετά πράγματα\nΓια παράδειγμα, μάθαμε ότι ανεξάρτητα από το πόσο υπέροχο είναι το VPN σου, αυτό δεν σημαίνει τίποτα αν οι πελάτες δεν σε αγαπούν ή δεν σε εμπιστεύονται. Γι’ αυτό κάνουμε ό,τι μπορούμε για να υπερέχουμε και στα δύο, με την εγγύηση επιστροφής χρημάτων τριάντα ημερών, την παγκόσμιας κλάσης ομάδα υποστήριξης και τις συνεχείς ενημερώσεις.\nΜήπως το VPN θα κάνει πιο αργή τη σύνδεσή μου;\nΔεν θα σου πούμε ψέματα: είναι πιθανό. Βλέπεις, όταν χρησιμοποιείς VPN πριν μεταβείς στον ιστότοπο ή την υπηρεσία που θέλεις να χρησιμοποιήσεις, η σύνδεσή σου μεταπηδά σε έναν από τους απομακρυσμένους server μας. Αυτή δεν είναι μια στιγμιαία διαδικασία, οπότε αν ένας χρήστης στις ΗΠΑ συνδεθεί με κάποιον server στην Ινδία για να επισκεφθεί τον ιστότοπο του τοπικού του δημαρχείου, ουσιαστικά τα δεδομένα του ταξιδεύουν σε όλο τον κόσμο - δύο φορές - για να φτάσουν στην οθόνη του χρήστη: από τον router του χρήστη στον server του HMA στην Ινδία, από εκεί στον ιστότοπο του δημάρχου που πιθανότατα φιλοξενείται σε κάποιον server στις ΗΠΑ, στη συνέχεια πίσω στον server στην Ινδία και μετά στον router του χρήστη.\nΕάν η σύνδεσή σου είναι αρκετά γρήγορη και συνδεθείς σε κάποιον από τους server μεγάλων ταχυτήτων, η καθυστέρηση θα είναι τόσο αμελητέα που δεν θα την αντιληφθείς. Εάν η σύνδεσή σου είναι αργή και συνδεθείς σε κάποιον πιο απομακρυσμένο server μας, ενδέχεται να υπάρξει αισθητή καθυστέρηση.\nΕυτυχώς, διαθέτουμε εργαλεία όπως η Αστραπιαία Σύνδεση και η Δοκιμή Ταχύτητας που διασφαλίζουν ότι δεν θα χρειαστεί ποτέ να ανησυχήσεις για τυχόν καθυστερήσεις, ενόσω παραμένεις ανώνυμος στο διαδίκτυο με το HMA VPN.\nΥπάρχουν κάποιοι όροι για την εγγύηση επιστροφής χρημάτων 30 ημερών;\nΜόνο ένας: δεν θέλουμε να μας το επιστρέψεις βρεγμένο. Ξέρεις πόσο δύσκολα στεγνώνει το VPN; Επειδή δεν έχει συμβεί ποτέ αυτό, δεν ξέρουμε, ούτε θέλουμε να μάθουμε.\nΣοβαρά τώρα, αν εκμεταλλευτείς την εγγύηση επιστροφής χρημάτων 30 ημερών, παίρνεις πίσω τα χρήματά σου χωρίς ερωτήσεις. Ωστόσο, αν περάσουν οι τριάντα ημέρες ή αγοράσεις ξανά το HMA για δεύτερη φορά, μπορείς να ζητήσεις επιστροφή χρημάτων. Απλώς δεν εγγυώμαστε ότι θα σου την δώσουμε.\nΣε πόσες συσκευές μπορώ να εγκαταστήσω το HMA VPN;\nΣε όσες συμβατές συσκευές θέλεις. Δεν είμαστε δα και το Doom, παρ’ όλα αυτά μπορείς να εγκαταστήσεις το HMA VPN σε έναν συγκλονιστικό αριθμό συσκευών - iOS, Android, PC, Mac, router, τηλεοράσεις Android, Linux - και μπορείς να το εγκαταστήσεις σε όσες τέτοιες συσκευές διαθέτεις. Ή έχεις δανειστεί. Ή έχεις κλέψει. Ή έχεις βρει παρατημένες σε κάποιο πάρκινγκ του Κωτσόβολου.\nΌμως η «εγκατάσταση» του HMA VPN δεν είναι το ίδιο ακριβώς με τη «χρήση» του HMA VPN. Ενώ μπορεί να εγκατασταθεί σε απεριόριστο αριθμό συσκευών, μπορείς να το ενεργοποιήσεις μόνο σε μέχρι 5 συσκευές ταυτόχρονα ή σε 10, με το πρόγραμμα για φίλους και οικογένειες. Τουλάχιστον, εφόσον κάθε εγκατάσταση είναι συνδεδεμένη με τον ίδιο λογαριασμό.\nΓια κάποιους μπορεί να είναι αδιάφορη. Για κάποιους άλλους, έχει μεγάλη σημασία.\nΗ πολιτική καταγραφής μπορεί να έχει συμβολική αξία: η δέσμευση ενός VPN για όσο το δυνατόν λιγότερες καταγραφές μεταφράζεται σε σεβασμό για το απόρρητό σου και δείχνει πόσο σοβαρά προσεγγίζουμε το ζήτημα της προστασίας των δεδομένων σου.\nΓια παράδειγμα, πολλοί χρήστες μπορεί να θεωρούν φυσιολογικό το να καταγράφει το VPN την ακριβή ώρα ενεργοποίησης ή απενεργοποίησης: εμείς όμως δεν κάνουμε ούτε καν αυτό, γιατί προστατεύουμε με μεγάλη σοβαρότητα τα δεδομένα που γενικά θεωρούνται πιο ευαίσθητα. Η αλήθεια είναι ότι πίσω από τη μείωση των καταγραφών κρύβεται μεγάλη προσπάθεια και ιδιαίτερα υψηλό οικονομικό κόστος. Η δέσμευσή μας για την προστασία του απορρήτου σου δεν είναι θέμα μάρκετινγκ, είναι η προάσπιση των αρχών μας. Η ζωντανή απόδειξη είναι ότι αυτά που λέμε τα εννοούμε.\nΩστόσο, η άρνηση καταγραφής δεδομένων έχει πρακτικό όφελος και για τους χρήστες μας: αν ποτέ παραβιαστούν οι βάσεις δεδομένων μας, είτε παράνομα μέσω εισβολής είτε νόμιμα μέσω αστυνομικού εντάλματος, ο όγκος των δεδομένων θα είναι τόσο απογοητευτικά μικρός και δίχως νόημα, που ούτε οι χάκερ ούτε η αστυνομία θα θέλουν να τα χρησιμοποιήσουν. Έτσι, ανεξάρτητα από το τι κάνεις στο διαδίκτυο, μπορούμε πραγματικά να τηρήσουμε την υπόσχεσή μας και να προστατεύσουμε το απόρρητό σου, χωρίς να πάψουμε να συνεργαζόμαστε με τις αρχές, διότι, ως νομική οντότητα, έχουμε την υποχρέωση να το κάνουμε αυτό.\nΤι στο καλό κάνει εδώ αυτός ο γάιδαρος;\nΛοιπόν, αυτός είναι ο Τζακ, η μασκότ μας και είναι λίγο εξυπνάκιας.\nHMA σημαίνει «Hide My Ass», μια φράση που χρησιμοποιούσαμε σταθερά και ελεύθερα για αρκετό καιρό, μέχρι που σκεφτήκαμε ότι μπορεί να κάνει κακό στο προϊόν μας. Και επειδή οι γάιδαροι στα Αγγλικά λέγονται και «Asses», δηλαδή «οπίσθια» τα οποία είθισται να καλύπτουμε, θεωρήσαμε ότι θα είχε γούστο να χρησιμοποιήσουμε ως μασκότ έναν γάιδαρο. Όμως το λογοπαίγνιο πάει ακόμη πιο μακριά, διότι ο ιδρυτής μας ήταν ένα 16χρονο παιδί που ονομαζόταν Jack Cator. Πώς αλλιώς λέγεται ο γάιδαρος στα Αγγλικά; Jack. Παρ’ όλο που τώρα ονομαζόμαστε HMA, θέλουμε να τιμήσουμε το αρχικό λογοπαίγνιο, οπότε ο Τζακ παραμένει η μασκότ μας.\nΕμφανίζεται στα σόσιαλ, στα email, στις διαφημίσεις μας, και φυσικά, σε ολόκληρο τον ιστότοπό μας. Είμαστε σίγουροι ότι σύντομα θα τον αγαπήσεις κι εσύ, είτε λόγω της αδιάψευστης γοητείας του είτε λόγω του συνδρόμου της Στοκχόλμης. Ειλικρινά τώρα, δεν πρόκειται να σε ρωτήσουμε ποτέ το γιατί.


Προσφυγή κατά του Άρη ο Στάθης Ταυλαρίδης\nΤη νομική οδό επέλεξε ο Στάθης Ταυλαρίδης ώστε να λύσει το συμβόλαιο του με τον Άρη.\nΟ 36χρονος αμυντικός κατέθεσε σήμερα προσφυγή κατά των «κιτρινόμαυρων» για ένα ποσό κοντά στις 18.000 ευρώ, ενώ ζητάει ολόκληρο τον μισθό της επόμενης χρονιάς και την ελευθερία του.\nΑξίζει να σημειωθεί πως η παραπάνω είδηση δεν επηρεάζει την σημερινή έφεση που έχει κάνει η ΠΑΕ Άρης για την αδειοδότηση, καθώς ο παίκτης ήρθε στην ομάδα μετά τις 31-12.


Τελικά νικήσαμε (;)\nΣτο Σχολείο μας φέτος, κοντά στις λοιπές δραστηριότητες και προγράμματα, σχηματίστηκε μια κινηματογραφική ομάδα (για την ακρίβεια δύο ομάδες, που όμως λειτούργησαν ουσιαστικά σαν ένα) με άμεσο σκοπό τη δημιουργία ταινίας μικρού μήκους και απώτερο τη συμμετοχή στον φετινό διαγωνισμό μαθητικών ταινιών μικρού μήκους «Ένας πλανήτης?.μια ευκαιρία». Οι περίπου 50 μαθητές χωρίστηκαν σε μικρότερες ομάδες, καθεμία από τις οποίες κάλυψε έναν διαφορετικό τομέα παραγωγής της ταινίας: σενάριο, σκηνοθεσία, μακιγιάζ, ενδυμασία, μουσική κ.α.\nΑπό τον Οκτώβρη μέχρι και τον Φλεβάρη οι μαθητές αφιέρωσαν αρκετό χρόνο (αξιοθαύμαστο πώς βρέθηκε μες στο πράγματι βαρυφορτωμένο πρόγραμμα του καθενός), κατέθεσαν το πάθος και τη δημιουργικότητά τους και το κυριότερο αντιμετώπισαν την ταινία ως μια προσωπική τους υπόθεση, ένα δικό τους «πράγμα». Γι? αυτό και κατέβαλαν κάθε δυνατή προσπάθεια η υπόθεση αυτή να πετύχει και να «διακριθεί». Κοντά σ? αυτούς και έξι συνάδελφοι του Σχολείου λειτούργησαν ως βοηθοί και «συνοδοιπόροι» στην κοινή «πορεία προς τη νίκη».\nΩς αξιολογότεροι σταθμοί σ? αυτήν την εξάμηνη πορεία μπορούν να καταγραφούν οι παρακάτω: 1) οι αρχικές μας συναντήσεις με τους μακρείς αλλά εποικοδομητικούς διαλόγους για το θέμα και το ακριβές σενάριο της ταινίας, 2) το «casting» που έγινε μετά τη γιορτή της 17ης Νοέμβρη (με «κριτική επιτροπή» μεικτή ομάδα καθηγητών και μαθητών), όπου οι επίδοξοι πρωταγωνιστές επέδειξαν τα ταλέντα τους, 3) φυσικά τα γυρίσματα εντός και εκτός σχολικού χώρου, όπου όλοι συνειδητοποιήσαμε πόσο επίπονη και εξονυχιστικά λεπτομερής είναι η διαδικασία του γυρίσματος. Ας γίνει εδώ ιδιαίτερη μνεία στο τελευταίο γύρισμα στην κεντρική πλατεία της Ξάνθης, όπου όλη η ομάδα «περιφερόταν» για αρκετή ώρα κάτω απ? το Ρολόϊ.\nΜε τούτα και με κείνα η ταινία ήταν έτοιμη τέλη Φλεβάρη και παραδόθηκε προς κρίση στην επιτροπή του διαγωνισμού. Το τελικό αποτέλεσμα δεν μας δικαίωσε τυπικά. Παραμένει όμως το (ρητορικό) ερώτημα: τελικά χάσαμε ή νικήσαμε; Η απάντηση θεωρείται σαφής, όπως φαίνεται και στον τίτλο του παρόντος άρθρου. Μπορεί βέβαια να ακούγεται κοινότοπο να ωραιοποιείς την «ήττα» και να την βαφτίζεις «νίκη». Ωστόσο ο χαρακτηρισμός του αποτελέσματος της όλης προσπάθειάς μας ως «νίκη» δεν αποτελεί μια προσπάθεια της «αλεπούς να βγάλει κρεμαστάρια, όσα δεν έφτασε», κατά το μύθο του Αισώπου (βλ. το παρακάτω link: http://stellasliterarybistro.com/Glossa2.htm). Αντίθετα αποτελεί έκφραση όλων όσα νιώσαμε και πετύχαμε αυτούς τους έξι μήνες. Αν είναι αρκετή η γνώμη των συμμετεχόντων καθηγητών, όλον αυτόν τον καιρό είδαμε τους μαθητές-κινηματογραφιστές να βγάζουν δεξιότητες και ταλέντα, κυρίως σε τεχνικό και υποκριτικό επίπεδο, απρόσμενα για άτομα της ηλικίας τους ή και για ενήλικες ακόμα. Οι ικανότητες που απέκτησαν θα τους ακολουθούν μια ζωή και είναι στο χέρι τους να τις εξελίξουν και να τις προωθήσουν. Αυτό και μόνο δεν αποτελεί «κέρδος και νίκη»; Η απάντηση ας δοθεί από τον κάθε αναγνώστη.\nΠρος το παρόν απολαύστε την ίδια την ταινία και γνωρίστε από πρώτο χέρι τα επιτεύγματα των μαθητών μας.\nΑλέξανδρος Δημαράς, Φιλόλογος\nΟ ανελέητος Χρόνος κυνηγάει τους πάντες και σπάνια δίνει δεύτερες ευκαιρίες. Μήπως όμως εμείς είμαστε αυτοί που τον κυνηγούν;


Κατέθεσε μήνυση η ΔΟΕ κατά της ηγεσίας του υπ. Παιδείας για την αξιολόγηση - xenesglosses.eu\nΤρίτη, 17/05/2022, 17:38\nHome / 1stpage / Κατέθεσε μήνυση η ΔΟΕ κατά της ηγεσίας του υπ. Παιδείας για την αξιολόγηση\n0αξιολόγηση ΔΟΕ Μήνυση Παιδείας Υπουργείο\nΚατέθεσε μήνυση η ΔΟΕ κατά της ηγεσίας του υπ. Παιδείας για την αξιολόγηση\nΔημοσιεύτηκε: 7:50 μμ Νοέμβριος 12th, 2021 0\nΜηνυτήρια αναφορά, κατά παντός υπευθύνου, “για όλες τις παράνομες ενέργειες στις οποίες έχει καταφύγει η πολιτική ηγεσία του Υ.ΠΑΙ.Θ., συμπαρασύροντας και στελέχη της εκπαίδευσης, προκειμένου να εφαρμόσει με τον στρεβλό τρόπο που η ίδια αντιλαμβάνεται την αυτοαξιολόγηση – αξιολόγηση των σχολικών μονάδων”, κατέθεσε σήμερα το ΔΣ της Διδασκαλικής Ομοσπονδίας (ΔΟΕ).\nΠρο ημερών η ΔΟΕ είχε στείλει εξώδικη διαμαρτυρία – καταγγελία κατά της υπουργού Παιδείας και του Γενικού Γραμματέα του Υ.ΠΑΙ.Θ., με την οποία προειδοποιούσε ότι θα προσφύγει στη δικαιοσύνη και καλούσε τον Γενικό Γραμματέα του υπουργείου Παιδείας Αλ. Κόπτση να απέχει:\nαπό οποιαδήποτε ενέργεια, η οποία αφενός παραβιάζει τον νόμο και αφετέρου επιχειρεί να εκφοβίσει τα μέλη των Συλλόγων Διδασκόντων κατά τη διαμόρφωση και έκφραση της άποψής τους στο πλαίσιο της διαδικασίας των άρθρων 33 επ. ν. 4692/2020.\nαπό οποιαδήποτε προσβλητική εις βάρος της Δ.Ο.Ε. αναφορά, που θίγει το κύρος της οργάνωσης και συκοφαντεί αυτήν στα μέλη της αλλά και στην ελληνική κοινωνία.\nΑΥΤΟ ΤΟ ΔΙΑΒΑΣΕΣ; Πανελλήνιες 2022: Υγειονομική εξέταση και πρακτική δοκιμασία Τ.Ε.Φ.Α.Α.\nαξιολόγηση ΔΟΕ Μήνυση Παιδείας Υπουργείο\nΠροηγούμενο: Οι θέσεις για μαθητεία στους δημόσιους φορείς\nΕπόμενο Αποτελέσματα εισαγωγής αθλητών στην Τριτοβάθμια Εκπαίδευση


Συλλαλητηριο στη Δαυλεια Βοιωτιας - Γρηγόρης Ψαριανός - Grigoris Psarianos\nΣυλλαλητηριο στη Δαυλεια Βοιωτιας\n21 Ιανουαρίου 2009 /0 Comments/in Δελτία Τύπου /by webmaster\nΣτο συλλαλητήριο διαμαρτυρίας όπου συμμετείχαν 500 περίπου κάτοικοι και διοργανώθηκε την Πέμπτη 6 Νοεμβρίου στο σιδηροδρομικό Σταθμό της Δαύλειας, από τις επιτροπές κατοίκων των Δήμων που πλήττονται από την υφαρπαγή του νερού από την ΕΥΔΑΠ, μετά την αιφνιδιαστική λειτουργία των γεωτρήσεων και του αντλιοστασίου της, δημιουργώντας τεράστια προβλήματα στο υδατικό ισοζύγιο της ευρύτερης περιοχής, παραβρέθηκε και μίλησε εκ μέρους του ΣΥΡΙΖΑ ο βουλευτής Β’ Αθήνας Γρηγόρης Ψαριανός καθώς και εκπρόσωποι των Νομαρχιακών Επιτροπών Βοιωτίας και Φθιώτιδας του Συνασπισμού της Ριζοσπαστικής Αριστεράς.\nΣτο συλλαλητήριο συμμετείχαν και μίλησαν για το πρόβλημα που δημιουργεί στην περιοχή τους με την υπεράντληση και εμπορία του νερού η ΕΥΔΑΠ, όχι πια ως κοινοφελής οργανισμός αλλά ως κερδοσκοπική εταιρεία, οι Δήμαρχοι Ελάτειας, Χαιρώνειας, Δαύλειας, Τιθορέας, Αμφίκλειας, Ορχομενού και Λειβαδιάς, ο νομάρχης Βοιωτίας και οι βουλευτές Βοιωτίας του ΠΑΣΟΚ Τόνια Αντωνίου και Βασίλης Τόγιας.\nΈγινε συμβολική κατάληψη του οδοστρώματος της Π.Ε.Ο. Αθηνών – Λαμίας.\nΑκολούθησε πορεία προς το αντλιοστάσιο της ΕΥΔΑΠ, της οποίας σημειωτέον δεν εμφανίστηκε εκπρόσωπος, όπου και έγινε συμβολική διακοπή της λειτουργίας του αντλιοστασίου.\nΜετά από συνεχείς προσπάθειες τηλεφωνικής επικοινωνίας με την διοίκηση της εταιρείας, ο Πρόεδρος της παρέπεμψε τους διοργανωτές στον Υπουργό ΠΕΧΩΔΕ, όπου και κανονίστηκε συνάντηση στο Υπουργείο για την διευθέτηση του ζητήματος.\nΝα θυμίσουμε ότι μόλις την περασμένη Παρασκευή έγινε επερώτηση των βουλευτών του ΣΥΡΙΖΑ στη Βουλή για το τεράστιο θέμα της διαχείρισης υδατικών πόρων σε όλη τη χώρα, όπου έλαμψαν δια της απουσίας τους οι καθ΄ ύλην αρμόδιοι Υπουργοί ΠΕΧΩΔΕ και Αγροτικής Ανάπτυξης.\nhttps://www.psarianos.eu/wp-content/uploads/2015/09/logo.png 0 0 webmaster https://www.psarianos.eu/wp-content/uploads/2015/09/logo.png webmaster2009-01-21 17:23:222009-01-21 17:23:22Συλλαλητηριο στη Δαυλεια Βοιωτιας\nΝονομοσχεδιο καταπολεμηση της βιας στα γ... Ιδρυση και λειτουργια κολεγιων


Άρχισε η επέλαση της “Μήδειας” στη βόρεια Ελλάδα | 13/02/2021 | ΕΡΤ | eklogika webTV\nHome \_ Κοινωνία \_ Άρχισε η επέλαση της “Μήδειας” στη βόρεια Ελλάδα | 13/02/2021 | ΕΡΤ\nΆρχισε η επέλαση της κακοκαιρίας στη χώρα μας με την κωδική ονομασία Μήδεια και με κύρια χαρακτηριστικά τις πολικές θερμοκρασίες, τις χιονοπτώσεις και τους θυελλώδεις ανέμους. Ασθενής χιονόπτωση εκδηλώθηκε από το πρωί στην πόλη της Θεσσαλονίκης αλλά και σε πολλούς νομούς της Βόρειας Ελλάδας. Η χώρα μπαίνει στην κατάψυξη τουλάχιστον για ένα τριήμερο.


Mιχαήλ Φρίντμαν, ο Ρώσος δισεκατομμυριούχος που ελέγχει τα ισπανικά σούπερ μάρκετ Dia - Επιχειρήσεις | News 24/7\nMιχαήλ Φρίντμαν, ο Ρώσος δισεκατομμυριούχος που ελέγχει τα ισπανικά σούπερ μάρκετ Dia\nFILE In this June 16, 2008 file photo Russian tycoon Mikhail Fridman speaks at a news conference in Moscow. Russian tycoon Mikhail Fridman on Monday May 28, 2012 unexpectedly announced his resignation as chief executive of TNK-BP, the Russian venture of British oil company BP. TNK-BP said in a statement that Fridman has submitted a letter of resignation as CEO and chairman of the management board and is due to step down in 30 days. It did not specify the reason, but BP's representative in Russia, Vladimir Buyanov, said Fridman left the company for "personal reasons." (AP Photo/Alexander Zemlianichenko) AP\nΕίναι Εβραίος και ζει σε αρχοντικό αξίας 70 εκατ. ευρώ στο Λονδίνο\nnews247 03 Φεβρουαρίου 2018 12:01\nΤο όνομά του είναι κάθε χρόνο στη λίστα των "πλουσιότερων" ανθρώπων του κόσμου. Είναι Εβραίος και ζει σε αρχοντικό αξίας 70 εκατ. ευρώ στο Λονδίνο. Χιλιόμετρα ισπανικών ραφιών, γεμάτα με τρόφιμα, είναι πλέον στην ιδιοκτησία ενός Ρώσου μεγιστάνα. Ο Μιχαήλ Φρίντμαν, 53 ετών, έγινε τις τελευταίες ημέρες ο μεγαλύτερος μέτοχος της αλυσίδας των supermarket Dia μετά την απόκτηση του 25% του μετοχικού της κεφαλαίου. Στη Ρωσία είναι ένα γνωστό πρόσωπο.\nΤα τελευταία χρόνια οι Ρώσοι έμαθαν ότι τα ράφια των καταστημάτων στη νέα οικονομική τάξη θα μπορούν να είναι γεμάτα, αν και δεν υπαρχουν πάντα χρήματα για να βάζουν πολλά πράγματα στο καλάθι. Ο Φρίντμαν διέπρεψε πάντως ως επιχειρηματιας στη Δύση. Ποια είναι η φιλοσοφία του; Σε μια συνέντευξή του το 2010 είχε πει ότι «η επιχειρηματικότητα είναι κατά κάποιο τρόπο πολύ κοντά στη λογική του πολέμου».\nΟ Φρίντμαν ζει στο Λονδίνο -μια πόλη που σύμφωνα με την ισπανική εφημερίδα El Mundi- είναι αποικία των πλούσιων Ρώσων που την έχουν μετονομασει μάλιστα Londongrad. Ο Φρίντμαν είναι φορολογικός κάτοικος στο Ηνωμένο Βασίλειο, αλλά διατηρεί ισραηλινή υπηκοότητα. Στη βρετανική πρωτεύουσα αγόρασε έναν πύργο, που χτίστηκε το 1872, για περισσότερα από 70 εκατ. ευρώ. Ο πύργος θα απαιτήσει ακόμη μια άλλη επένδυση σε ανακαινίσεις, αλλά σύντομα θα μπορέσει να στεγάσει την τεράστια συλλογή του από σπαθιά σαμουράι. Στην έπαυλή του, θα έχει το χρόνο να αφιερωθεί πάντως στο κύριο πάθος του: τη μουσική όπως λέει ο ίδιος.\nΟ Φρίντμαν πέρυσι, μαζί με δύο άλλους τραπεζικούς εταίρους, εμφανίστηκε σε ένα φάκελο για τις σχεσεις του Ντόναλντ Τραμπ και της Ρωσίας. Η τράπεζά του κατηγορήθηκε από αμερικανικά μέσα ενημέρωσης ότι ήταν πίσω από τις υποτιθέμενες επιθέσεις κατά της Χίλαρι Κλίντον. Οι κατηγορίες δεν αποδείχθηκαν ποτέ και ο Φρίντμαν υπέβαλε μήνυση.\nΗ περιουσία του φτάνει τα 14,7 δισ. ευρώ, σύμφωνα με στοιχεία του Bloomberg. Βρίσκεται στον αριθμό 75 μεταξύ των πλουσιότερων στον κόσμο, σύμφωνα με το περιοδικό Forbes. Γεννημένος στις 21 Απριλίου του 1964 στην Λβοφ στη δυτική Ουκρανία, σήμερα είναι ένας σεβαστός φιλάνθρωπος. Αποφοίτησε από το ινστιτούτο χάλυβα και κραμάτων της Μόσχας. Ως φοιτητής κέρδιζε τα προς το ζην πουλώντας εισιτήρια στην πόρτα των θεάτρων της Μόσχας. Στα τέλη της δεκαετίας του 1980 δημιούργησε την πρώτη μεγάλη επιχείρησή του: μια εταιρεία καθαρισμού παραθύρων. Στη δεκαετία του '90 απογειώθηκε και στη στροφή του στην αιώνα, ήταν ήδη ολιγάρχης.\nΠΗΓΗ ΑΠΕ/AP Photo/Alexander Zemlianichenko


Aποτελέσματα 19ης αγωνιστικής! - neolaia.gr\nAποτελέσματα 19ης αγωνιστικής!\nΣε μία από τις πιο συναρπαστικές αγωνιστικές του πρωταθλήματος, ο Παναθηναϊκός ανέβηκε στην πρώτη θέση εκμεταλλευόμενος τις ήττες των υπόλοιπων δύο διεκδικητών του τίτλου. Τα αποτελέσματα αυτής της αγωνιστικής είναι:\n19η αγ. – Αποτελέσματα


Τετάρτη, 27 Ιανουαρίου 2021 12:24:56 ΠΜ\nΑρχική›Ειδήσεις›Επιχειρήσεις›Ενέργεια›Διευκρινίσεις για την αντικατάσταση συστημάτων θέρμανσης πετρελαίου σε φυσικό αέριο\nΠρόκειται για πρόγραμμα συνολικού προϋπολογισμού 4,7 εκατ. ευρώ, από το οποίο θα ωφεληθούν ιδιοκτήτες κύριας κατοικίας που πληρούν συγκεκριμένα εισοδηματικά κριτήρια σε 22 δήμους της Αττικής, στους οποίους η διείσδυση του φυσικού αερίου είναι περιορισμένη.\nΟ υπουργός Περιβάλλοντος και Ενέργειας κ. Κωστής Χατζηδάκης υπογράμμισε ότι: «Η δράση του υπουργείου μας -που χρηματοδοτείται από το τρέχον ΕΣΠΑ- στοχεύει αφενός στη μείωση της εκπομπής ρύπων μέσω της βελτίωσης της ενεργειακής απόδοσης των συστημάτων θέρμανσης των νοικοκυριών και της χρήσης πιο φιλικού περιβαλλοντικά καυσίμου, αφετέρου συμβάλλει στην καταπολέμηση της ενεργειακής φτώχειας. Είναι μια πολύ χρήσιμη και πολλαπλά ωφέλιμη πρωτοβουλία. Ήδη βρίσκεται στην τελική ευθεία η προκήρυξη ανάλογης δράσης για την Περιφέρεια Θεσσαλίας και εξετάζεται και το ενδεχόμενο επέκτασής της και σε άλλες περιοχές, σε συνάρτηση με τον σχεδιασμό για την ανάπτυξη των δικτύων φυσικού αερίου».\nΟ Εκτελεστικός Πρόεδρος του Δ.Σ. της ΕΔΑ Αττικής, Πιέρρος Χατζηγιάννης σημείωσε ότι «η συμμετοχή της ΕΔΑ Αττικής ως φορέα υλοποίησης της συγκεκριμένης δράσης αποτελεί έμπρακτη απόδειξη της δέσμευσης της εταιρείας να πρωταγωνιστήσει στην ενίσχυση του ρόλου του φυσικού αερίου ως καύσιμο - γέφυρα στη ενεργειακή μετάβαση της χώρας μας».\nΓια την ενημέρωση των δυνητικών ωφελούμενων από τη δράση, η ΕΔΑ Αττικής έχει δημιουργήσει έναν διαδικτυακό κόμβο που περιέχει όλες τις απαραίτητες πληροφορίες.\nΠιο συγκεκριμένα, στο site της Εταιρείας (https://www.edaattikis.gr/gr/house/cost-offers/financing-espa) οι δικαιούχοι μπορούν να λάβουν αναλυτική πληροφόρηση και καθοδήγηση σχετικά με τη διαδικασία υποβολής αιτήσεων, να αναζητήσουν λεπτομέρειες αναφορικά με τα χαρακτηριστικά που καθιστούν επιλέξιμη μια κατοικία, τους Δήμους που αφορά η δράση, να αποκτήσουν πρόσβαση σε όλα τα απαραίτητα έντυπα δικαιολογητικών, και να ενημερωθούν αναλυτικά για όλα τα στάδια της διαδικασίας της δράσης και τον τρόπο καταβολής της επιχορήγησης.\nΕπιπλέον, η Εταιρεία προσφέρει εξατομικευμένες διευκρινίσεις μέσω του email\nστους ενδιαφερόμενους που σκοπεύουν να ωφεληθούν από τη δράση.\nΤελευταία τροποποίηση στις 12:11 - 03 Νοε 2020


Lenovo@ IFA 2018: Yoga C930 με Rotating Sound bar - Electronicanto\nHome » Νέα Προϊόντα & Ειδήσεις » Lenovo@ IFA 2018: Yoga C930 με Rotating Sound bar\nΣχεδιαστικές καινοτομίες στα Yoga PC παρουσίασε η Lenovo στην IFA 2018, όπως το Yoga C930 με Rotating Sound bar.\nΤο πρωτοποριακό χαρτοφυλάκιο Yoga PC της Lenovo προσφέρει ποιότητα κατασκευής, καινοτομία και ψυχαγωγία για τους χρήστες που είναι μονίμως εν κινήσει και αναζητούν ισχυρές και ευέλικτες επιδόσεις. Με επεξεργαστές 8th Gen Intel Core, το Yoga C930 είναι το κορυφαίο Windows 10, 2-σε-1 laptop, το οποίο διαθέτει για πρώτη φορά το πρωτοποριακό Rotating Sound Bar, αλλά και Dolby Atmos Speaker System2, ηχεία που έχουν σχεδιαστεί ειδικά για να παρέχουν ήχο “με κίνηση”. Υποστηρίζει Dolby Vision HDR. Διαθέτει επίσης Garaged Pen που φορτίζει στη θήκη του, παρέχοντας αυξημένη παραγωγικότητα. Τα μικρόφωνα μεγάλης εμβέλειας του Yoga C930, επιτρέπουν στην Cortana και την Alexa να αναγνωρίζουν φωνητικές εντολές από απόσταση έως και 4 μέτρων, ακόμη και όταν το laptop βρίσκεται σε κατάσταση αναμονής.3\nTo Rotating Sound bar του Lenovo Yoga C930 είναι διαθέσιμο με κάθε mode λειτουργίας του 2-in-1 laptop. Στον εξοπλισμό περιλαμβάνονται, επίσης, Dolby Vision και Dolby Atmos. (φωτό: Lenovo)\nΤο νέο Yoga Book C930 είναι ο πρώτος φορητός υπολογιστής διπλής οθόνης στον κόσμο με το E Ink,2 με στόχο να ξαναγράψει τους κανόνες της mobile παραγωγικότητας. Η ευέλικτη οθόνη E Ink μετατρέπεται σε δυναμικό, προσαρμόσιμο πληκτρολόγιο με υποστήριξη πολλαπλών γλωσσών, ψηφιακό χαρτί για σημειώσεις ή σκίτσα, αλλά και e Reader, με το πάτημα ενός κουμπιού. Όλα αυτά συνδυάζονται με τα Windows 10 και τις επιδόσεις του επεξεργαστή Intel Core σε έναν λεπτό και ελαφρύ υπολογιστή με μεγάλη διάρκεια ζωής μπαταρίας. 4\nTo Lenovo Yoga Book C930. (φωτό: Lenovo)\nΠρόκειται για το πρώτο laptop που τροφοδοτείται από την τελευταία πλατφόρμα Snapdragon 850 Mobile Compute της Qualcomm, το λεπτό και ελαφρύ Yoga C630 WOS, συνδυάζει τη δύναμη και την ταχύτητα ενός laptop με Windows 10, με την ευελιξία ενός smartphone. Δημιουργήθηκε για την σημερινή γενιά που είναι μονίμως σε κίνηση και διαθέτει LTE Advanced Pro5 με έως και 25 ώρες αναπαραγωγής βίντεο.6\nΤο Yoga C930 και το Yoga Book C930 θα είναι διαθέσιμα στην περιοχή EMEA από τα τέλη Σεπτεμβρίου με τιμή εκκίνησης €1.499 (συμπεριλαμβανομένου του ΦΠΑ) και €999 αντίστοιχα. 9 Διαθεσιμότητα για το Yoga C630 WOS είναι ο Νοέμβριος με τιμή εκκίνησης €999 (με ΦΠΑ) . 9\nLenovo Yoga S730 (φωτό: Lenovo)\nΣτην IFA 2018 η Lenovo παρουσίασε και τα παρακάτω Yoga:\nΤο Yoga S730 – ένα premium laptop που έχει σχεδιαστεί για φορητότητα και απόδοση. Tο νέο Yoga S730 προσφέρει έως και 10 ώρες διάρκεια ζωής της μπαταρίας, γρήγορη φόρτιση7, Dolby Vision,10 Dolby Atmos και τελευταίο επεξεργαστή 8th Gen Intel Core i7. Η διάθεσή του είναι προγραμματισμένη για το τέλος του Οκτωβρίου στην περιοχή του EMEA με τιμή εκκίνησης €999 (με ΦΠΑ). 9\nYoga Chromebook – Tο νέο αυτό Chromebook συνδυάζει 4K οθόνη αφής που σχεδόν δεν έχει πλαίσιο, με τις επιδόσεις των επεξεργαστές Intel Core 8ης γενιάς, χώρο αποθήκευσης SSD, μνήμη DDR4 και διάρκεια ζωής μπαταρίας έως και 10 ώρες. Η διάθεσή του είναι προγραμματισμένη για το τέλος Οκτωβρίου στην περιοχή του EMEA με τιμή εκκίνησης €799 (με ΦΠΑ). 9\nLenovo ThinkPad X1 Fold – αποκλειστική παρουσίαση – hands-on Lenovo Ducati 5: Επιδόσεις και σχεδιασμός υψηλών ταχυτήτων MWC 2018: Με στρατηγική την Επαυξημένη Νοημοσύνη η Lenovo – νέα Yoga και Chromebook LG sound bar SJ3 με Adaptive Sound Control – ASC\nTags: IFA 2018, Laptops, Lenovo


Ο ΚΑΦΕΝΕΣ ΜΕ ΤΟΥΣ ΚΑΘΡΕΦΤΕΣ: Η κατάνυκσις\nΕπιμελήθηκα ένα powerpoint γιά να προβληθεί στο αγαπημένο σχολείο του πατέρα μου(1909-1979), το τρίτο δημοτικό.Εκεί, στην τελευταία επιστολή που μου απηύθηνε, τέλος 1978,σημειώνει,άνκαι πνιγμένος στην λευχαιμία: διάβασα ότι συμμετέχουν σε έκθεση ο Δημήτρης Βασιλείου και ο Γούφαρος. Τον έβαζε η μάνα μου στανικως να γράφει αερολογίες,πλην με σταθερό γραφικό χαρακτήρα, μή πάρω χαμπάρι ότι πεθαίνει και διακόπσω τις σπουδές μου κι επιστρέπσο, οπότε θα ήκλαιγαν οι ιπιστίμες του ανθρώπου...\nΟ λεγεωνάριος της Αμαλασούνθας, είναι ένα στιχηρό του Γούφα, που μου το έστειλε ταχυδρομικώς. Τετράφυλλο. Με ξώφυλλο.Η δεξιά προτομή είμαι εγώ, η αριστερή ο Γκέτς, και ο θυμός του ποιήματος μάλλον από την ερίτιμο κυρία αριστερά, με το τσαλίμι, την ελαφρώς ενδεδυμένη.Ηταν πανέμορφη, αλλά της τσαλακώνει επίτηδες το πρόσωπο σε αποτρόπαιη γκριμάτσα, αφού δεν ημπορεί να της κάμει κάτι δραστικώτερον, όπως να πέσει στα πόδια της εξαιτώντας λύτρωση.\nΜου κάμει και ομάζ. Είναι προφανώς απελπισμένος, γι΄αυτό και δεν έχει πολλά δυσλεκτικά, αλλά το νεφταλίνι, νεφταλίνι.\nΑς σημειωθεί η ομοιότητα της περικεφαλαίας με παρόμοιες σε μακεδονικούς τάφους, όπως των Λευκαδίων, αλλά και άλλους, όπως του Αγίου Αθανασίου (Καβακλή) τους οποίους ο Γούφας δεν ημπορούσε να ξέρει,αφού αποκαλύφθηκαν μετά είκοσι έτη.Η μπίρα πάντως μοιάζει με μπαλονάκι του Φλού, στην Νικήφόρου Φωκά, το Καρδαχάκειον ίδρυμα,εκεί όπου αποκαλέσαμε Σαμσάκια έναν γίγαντα του πνεύματος και είδαμε εμβρόντητοι έναν (μακαρίτη σήμερα) διαβόητο γαμίκουλα των θηλυκών μας να κοιτιέται περιπαθως με πλεγμένα τα χέρια του, με έναν εραστή που άφησε τα παιδιά του γιά χάρη του.\nΧρονολογία; μετά το 1976, πρίν το 1986 οπότε ο Γούφας άφησε την Σαλονίκη. Στο οπισθόφυλλο, σοφίστηκε να πατλατήξει την επαγγελματική του σφραγίδα. Παύλου Μελά είχε ιατρείο αρχές των έιτις,με προχώλ όπου κυριαρχούσε ένας γιγαπίνακας του Γκετζ και εκεί έγραφε Αμαλασούνθες, περιμένοντας τα σφραγίσματα.\nΤι να του απαντήσω τώρα, πασχαλιάτικα, που μας έχει βαρέσει η κατάνυξη, τρομάρα μας;\nπρώτα, ένα παιδικώδες, τραγουδιστό:\nσάλιαγκε μάλιαγκε πουν΄τα κέρατά σου\nπέθανε η μάνα σου και κλαίνε τα παιδιά σου!\nΚι ένα απόσπασμα του Τάκη Γραμμένου (δεν παίρνω όρκο γιά το ποσόν, αλλά είναι της ιδίας περιόδου):\nσαρανταριά χιλιάδες έβαλα στην άκρη\nγιά την κηδεία μου, μη υποχρεωθώ\nΔεν έδεσε όπως ήθελα το συνειρμικόν τμήμα, επειδή προσπαθώ να μη χάσω από τα μάτια μου το προχώλ της φωλιάς ενός πετροχελίδονου και την κίνηση των οικοδομικών εργασιών του ζεύγους των πτερωτών εραστών.\n- ΠΕΤΕΦΡΗΣ - 4:23 μ.μ.\nπα πα πα! για δες!\nμόλις το διάβασα το ξαναθυμήθηκα αλλα ουτε θυμαμαι τι και πότε.... γενικώς δεν θυμάμαι τίποτα.\nλοιπον, εξαιφνιδιάσθην μολις το διαβασα.\nδηλαδη αν πέφταν στο κεφαλι μου μαζεμενα ούλα τα πίματα πουχω πετάξι και χαθήκανε θα παθαινα αποπληξία!\nΝα φας αρνακι σημερα, δε πεθαινεις.\n19 Απριλίου 2009 - 12:52 μ.μ.\nΕφαγα αρνάκι με πατάται στου Στρινύλα, στο "α λα παλαιά",οπόχει όλα του τα φαητά από δικα του κτήματα και σταβλίσματα, και το πσομί δικό του, έξι χιλιόμετρα από την κορυφή του Παντοκράτορος,μαζί με χόρτα ,πσομί, ελάχιστο κοκορέτσι, γαλακτομπούρεκον και γκαϊβέν σκέτον τούρκικον.Μόνον το κοκορέτσι ήταν δεμένο μαζί με τον λάρυγγα του κατσικιού και χόνδριζε.Ούτως ή άλλως οι Κερκυραίοι δεν κατέχουνε τέτοια, άνκαι τα τσιλίχουρδα έχουν την αξίαν των (=χορδοκοιλίτσια λέει τα ο Πτωχοπρόδρομος). Μιλάω γιά φαγιά μη μου πάθεις κανένα έμφρακτο, Γούφα λελε...\n19 Απριλίου 2009 - 7:04 μ.μ.\nαριστα ήπραξες και μη βοβήσαι, κσανα στην φάβαν θα πέεις απο αβριον.\nδικαιως καταμαρτυρεις τας Νήσσους μη γνωριζοντας τας αρετας της ζούβλας, τα ζυγούρια βραστο εις καζάνας ρίπτουν διότι.\nζήτω ο Πτοχωπόρδρομος.\n19 Απριλίου 2009 - 10:10 μ.μ.\nΗμέρα της (Ολλανδής) βασίλισσας\nΑνοιχτόν εγκυκλοπαίδεια ντο γράφκεται και τρανείν ...\nΤρεις σύνδεσμοι +ένας.\nDiet to die\nΙχ μπιν αϊν Ιντιάνερ...\nΔϋο πασχαλινά διηγήματα\nορίστε και η .... ενεσούλα που λέγαμε\nA sexy, out there, very physical Bach.


Eπί 9 ώρες πακέτο - βόμβα έκανε το γύρο της Αθήνας\nΗΟΜΕ News Eπι 9 ωρες πακετο – βομβα εκανε το γυρο της Αθηνας\nEπί 9 ώρες πακέτο – βόμβα έκανε το γύρο της Αθήνας\n04.11.2010 | 13:20\nΤο σήριαλ με τα παγιδευμένα δέματα συνεχίζεται και σήμερα. Και όχι μόνο στην Ελλάδα. Και στο εξωτερικό.\n‘Ομως αυτό που έγινε από χθές μέχρι σήμερα με ένα πακέτο – βόμβα είναι απερίγραπτο! Το πακέτο – βόμβα που εξουδετερώθηκε σήμερα με ελεγχόμενη έκρηξη είχε κάνει το γύρο της Αθήνας. Ο κούριερ το κουβαλούσε στο μηχανάκι του επι τουλάχιστον 9 ώρες. Σήμερα ο άνθρωπος αυτός πήγε και παραιτήθηκε!\nΗ διαδρομή του φακέλου είναι απίστευτη. ‘Εφτασε στην πρεσβεία της Γαλλίας. Εκεί όμως θεωρήθηκε ύποπτο. Και επεστράφη στην εταιρεία κούριερ. Η εταιρεία για άγνωστο λόγο το ξαναμετέφερε όμως στην πρεσβεία της Γαλλίας.\nΤελικά βρέθηκε στην Καλλιθέα στην οδό Καλλιρόης όπου σήμερα το μεσημέρι κλιμάκιο πυροτεχνουργών προχώρησε σε ελεγχόμενη έκρηξη.\nΟ εκρηκτικός μηχανισμός ήταν τοποθετημένος μέσα σε βιβλίο με τα «Άπαντα του Σουρή» και ως αποστολέας φερόταν η Ιερά Αρχιεπισκοπή Αθηνών.\nΗ εξέλιξη αυτή ανεβάζει σε δύο τα δέματα-βόμβες που είχαν γαλλικό στόχο. Το σημερινό που είχε αποσταλεί στην Πρεσβεία της Γαλλίας στην Αθήνα και ένα ακόμη που “πιάστηκε” μαζί με τους δύο βομβιστές πριν ταχυδρομηθεί με παραλήπτη το Γάλλο Πρόεδρο Ν. Σαρκοζί.\nΕν τω μεταξύ, η αστυνομία ειδοποιήθηκε από εταιρεία ταχυμεταφορών στην Παιανία για την ύπαρξη τριών ακόμη ύποπτων δεμάτων.\nΣυναγερμός σήμανε και στην Βουλή όπου έφτασε ύποπτο δέμα με άγνωστο αποστολέα και παραλήπτη τον πρόεδρο της Βουλής, Φίλιππος Πετσάλνικος.\nΟι υπάλληλοι της εταιρίας θεώρησαν ύποπτο το φάκελο και ενημέρωσαν της αστυνομία. Οι πυροτεχνουργοί πέντε λεπτά πριν από τη μία προχώρησαν σε ελεγχόμενη έκρηξη καθώς ο φάκελος περιείχε ενεργή βόμβα.\nΗ βόμβα στην εταιρεία ταχυμεταφορών στην Καλλιθέα\nΠρόκειται για ένα δέμα το οποίο έφτασε χθες στην Πρεσβεία της Γαλλίας. Οι υπάλληλοι της πρεσβείας το θεώρησαν ύποπτο και αρνήθηκαν να το παραλάβουν με αποτέλεσμα να επιστραφεί στα γραφεία της εταιρείας ACS στην Καλλιθέα.\nΗ εξέλιξη αυτή ανεβάζει σε τρία τα δέματα-βόμβες που είχαν γαλλικό στόχο. Δύο είχαν αποσταλεί στην Πρεσβεία της Γαλλίας στην Αθήνα και ένας ακόμη “πιάστηκε” μαζί με τους δύο βομβιστές πριν ταχυδρομηθεί με παραλήπτη το Γάλλο Πρόεδρο Ν. Σαρκοζί.\nΣύμφωνα με νεότερες πληροφορίες οι αστυνομικοί έχουν στρέψει την προσοχή τους στις πρεσβείες της Γαλλίας, της Ολλανδίας και ίσως του Ισραήλ.\nΣτην περίπτωση της Πρεσβείας της Γαλλίας όλα δείχνουν ότι οι υποψίες τους επιβεβαιώθηκαν\nΣτο Μαρκόπουλο μια εταιρεία κούριερ ενημέρωσε για τρεις ύποπτους φακέλους οι οποίοι όμως έχουν αποστολείς από το εξωτερικό.\nΟ αριθμός των δεμάτων ανέβηκε ήδη στα 14 ενώ φαίνεται ότι βγαίνουν αληθινές οι υποψίες των αστυνομικών για τουλάχιστον άλλα δύο δέματα τα οποία οι τρομοκράτες έχουν ταχυδρομήσει αλλά ακόμη δεν έχουν εντοπιστεί.


Από τις μετοχές της υψηλής κεφαλαιοποίησης τη μεγαλύτερη άνοδο καταγράφουν οι μετοχές της Σαράντης ( 1,75%), της ΕΧΑΕ ( 1,72%), του ΟΛΠ ( 1,53%), της Jumbo ( 1,20%) και της Cenergy ( 1,09%).\nΑπό τους επιμέρους δείκτες, τη μεγαλύτερη άνοδο σημειώνουν οι δείκτες των Χρηματοοικονομικών Υπηρεσιών ( 1,77%) και των Προσωπικών Προϊόντων ( 1,53%) , ενώ τις μεγαλύτερες απώλειες καταγράφουν οι δείκτες των Τροφίμων (-0,82%) και των Κατασκευών (-0,48%).\nΤη μεγαλύτερη άνοδο καταγράφουν οι μετοχές: Alpha Αστικά Ακίνητα 6,62% και Reds 3,26%, ενώ τη μεγαλύτερη πτώση σημειώνουν οι μετοχές: Fieratex -7,41% και Αγροτικός Οίκος Σπύρου -6,67%.\nAugust 7, 2020 67\nAugust 7, 2020 August 7, 2020 83\nAugust 7, 2020 August 7, 2020 82\nAugust 7, 2020 August 7, 2020 62


Πράσινο τσάι: το πιο υγιεινό ρόφημα στον κόσμο ~ fotovoltos\nΤο πράσινο τσάι λέγεται πως είναι είναι το πιο υγιεινό ρόφημα στον πλανήτη. Είναι γεμάτο με αντιοξειδωτικά και θρεπτικά συστατικά που έχουν\nισχυρές επιδράσεις στο σώμα. Αυτές περιλαμβάνουν βελτιωμένη λειτουργία του εγκεφάλου, απώλεια λίπους, χαμηλότερο κίνδυνο καρκίνου και πολλά άλλα εντυπωσιακά οφέλη.\nΠαρακάτω υπάρχουν 10 οφέλη υγείας που έχει το πράσινο τσάι κ τα οποία έχουν επιβεβαιωθεί από επιστημονικές μελέτες.


Χανιά: Δύο μηχανάκια τράκαραν στα Δικαστήρια – Ένας τραυματίας (φωτο) - aera.gr online\nΧανιά: Δύο μηχανάκια τράκαραν στα Δικαστήρια – Ένας τραυματίας (φωτο)\nΕίστε εδώ: Αρχή / Χανιά: Δύο μηχανάκια τράκαραν στα Δικαστήρια – Ένας τραυματίας (φωτο)\nΣτο νοσοκομείο Χανίων μεταφέρθηκε στις 9 περίπου το βράδυ της Πέμπτης οδηγός δικύκλου μετά από σύγκρουση με άλλο δίκυκλο επί της οδού Α. Παπανδρέου, στα Ολύμπια.\nΑπό την σφοδρότητα της σύγκρουσης και τα δύο μηχανάκια υπέστησαν σοβαρές υλικές ζημιές, όπως βλέπετε στις φωτογραφίες του zarpanews.gr. Τραυματίας είναι ο ένας οδηγός ενώ ο άλλος δεν χρειάστηκε καν να μεταφερθεί στο νοσοκομείο.\nΟ δρόμος αποκλείστηκε για ελάχιστα λεπτά ενώ προανάκριση για το συμβάν διενεργεί το τμήμα τροχαίας Χανίων.\nΧανιά: Τροχαίο στην Λεωφόρο Σούδας Ένας τραυματίας στο Νοσοκομείο (Photos) Τι γίνεται με τα τροχαία στα Χανιά; Τραυματίας οδηγός δικύκλου μετά από σύγκρουση με Ι.Χ. (φωτο) Σε σοβαρή κατάσταση τραυματίας μετά από τροχαίο στα Χανιά (φωτο) Χανιά: Ένας τραυματίας από τη σύγκρουση ΙΧ με δύο δίκυκλα (φωτο)


2017-06-29 10_00-12_00 Η ΠΛΑΚΑ ΤΕΛΟΣ Uploaded by Metrosport at Your Listen\n2017-06-29 10_00-12_00 Η ΠΛΑΚΑ ΤΕΛΟΣ\nThis music and or audio is not accessible due to copyright violations ."2017-06-29 10_00-12_00 Η ΠΛΑΚΑ Τ� ..." has been removed due to a copyright notification. Keep exploring! You can find more similar and music and audio here - 2017-06-29 10_00-12_00 Η ΠΛΑΚΑ ΤΕΛΟΣ


Ιερατικά Άμφια - Ορθοδοξία\nΕυρετήριο Δ. Συζήτησης Άγιες Εικόνες, Αγιογραφία, Εκκλησιαστική Τέχνη - Holy Icons, Icon Painting, Orthodox Church Art Εκκλησιαστικά σκεύη και άμφια - Sacred vessels and vestments\nΦωτογραφίες και ιστορία εκκλησιαστικών σκευών και αμφίων.\nΔημοσίευσηαπό ΠΟΠΗ » Δευτ Σεπ 10, 2012 6:44 pm\nΤα ιερατικά άμφια είναι τα ενδύματα που χρησιμοποιούνται από τους κληρικούς κατά τη Θεία Λειτουργία και άλλες ακολουθίες και εκκλησιαστικές τελετές. Ταυτόχρονα αποτελούν διακριτικά της εκκλησιαστικής ιεραρχίας και εξουσίας. Για κάθε έναν από τους τρεις βαθμούς της ιεροσύνης υπάρχει ένα συγκεκριμένο ενδυματολογικό σύνολο που αντιστοιχεί στο βαθμό του διακόνου, του ιερέως και του επισκόπου. Αρχικά ο όρος άμφια συναντάται στους Βυζαντινούς (μη εκκλησιαστικούς) συγγραφείς και δηλώνει πολύτιμα και λαμπρά υφάσματα. Αργότερα χαρακτηρίζει μόνο τα ενδύματα των αυτοκρατόρων και των κληρικών και στη μεταβυζαντινή εποχή μόνο τα ενδύματα των τελευταίων.\nΑρχικά τα άμφια και προπάντων ο μακρύς εσωτερικός χιτώνας ήταν πάντοτε λευκός (επιστολές Ιερώνυμου και Γρηγορίου του Τουρώνης). Αργότερα η ιερατική στολή άρχισε τόσο στη Δύση όσο και στην Ανατολή να ράβεται από χρωματιστά υφάσματα. Σε αυτό συντέλεσε φυσικά και η συνήθεια των αυτοκρατόρων να φορούν κατά τις εορτές χρωματιστά ενδύματα και κοσμήματα αφού άλλωστε είναι γνωστό ότι τα άμφια δωρίζονταν στους αρχιερείς από τους αυτοκράτορες. Ήταν δηλαδή τα προσωπικά ενδύματα των Αυτοκρατόρων. Επίσης είναι γνωστό ότι οι αρχιερείς όριζαν ρούχα τους στους προκρίτους ορισμένα εκ των οποίων ήταν βασιλικά.\nα. Το Στιχάριο. Είναι ποδήρης χιτώνας κοινός για τους τρεις βαθμούς της Ιεροσύνης με φαρδιά μανίκια. Το χρώμα του είναι συνήθως λευκό, σύμβολο της αγνότητας και της πνευματικής χαράς. Συμβολίζει τη φωτεινή των Αγγέλων περιβολή και το καθαρό και αμόλυντο της ιερατικής τάξεως καθαρότητα για την οποία οι Λειτουργοί καταξιούνται της θείας Χάρης. Αυτό μαρτυρεί και το Γραφικό χωρίο πού λέγουν κατά την ένδυση τους: «Άγαλλιάσεται ή ψυχή μου επί τω Κυρίω, ένέδυσε γαρ με ίμάτιον σωτηρίου...».\nβ. Το Όράριο (orare = προσεύχεσθαι). Είναι ταινία υφάσματος πού φέρεται στον αριστερό ώμο, (με τα άκρα ένα εμπρός και ένα πίσω) και γραμμένο σ' αυτό το Άγιος, Άγιος, Άγιος. Εξεικονίζει τις πτέρυγες των Αγγέλων, εφ' όσον «οι Διάκονοι... εις διακονίαν αποστελλόμενοι προστρέχουσιν».\nγ. Τα Έπιμάνικα. Με αυτά, κοινά και για τους τρεις βαθμούς, συγκρατούνται τα άκρα του Στιχαρίου μαζί με τα λοιπά ενδύματα του Λειτουργού. Εικονίζουν την παντοδύναμη ενέργεια του Θεού και των Τιμίων Δώρων πού προσφέρονται με τα χέρια του Ιερουργού. Γι' αυτό λέγουν τα ψαλμικά χωρία: «Ή δεξιά Σου Χείρ, Κύριε, δεδόξασται εν ίσχύι....» «Αί χείραι Σου εποίησαν με καί έπλασαν με...». Συμβολίζουν και τα δεσμά του Κυρίου με τα όποια δεμένος οδηγήθηκε προς τον Πιλάτο.\nδ. Το Έπιτραχήλιο. Είναι σαν το Οράριο, φέρεται στον τράχηλο από τους Πρεσβυτέρους και Επισκόπους και έχει και τα δύο άκρα εμπρός. Εικονίζει την άνωθεν κατερχόμενη χάρη του Παναγίου Πνεύματος. Γι' αυτό ένδυόμενοι αυτό λέγουν: «Εύλογητός ο Θεός ο εκχέων την Χάριν επί τους Ιερείς Αυτού...». Τα κρόσσια πού υπάρχουν στο κάτω άκρο του συμβολίζουν τις ψυχές των ανθρώπων του ποιμνίου τους, για τις όποιες είναι υπεύθυνοι και θα λογοδοτήσουν κατά την ήμερα της κρίσεως. Χωρίς Έπιτραχήλιο καμία ιεροπραξία δεν μπορεί να τελεστεί.\nε. Ή Ζώνη. Ή ζώνη την οποία φέρει ο Πρεσβύτερος και ο Επίσκοπος για να συγκρατεί τα άμφια, αποτελεί υπόμνηση της πνευματικής αποστολής και της ευθύνης τους. Συμβολίζει την ετοιμότητα πού πρέπει να έχουν για την απόκρουση καθενός εναντίου κατά την προτροπή του Κυρίου: «έστωσαν υμών αί οσφύες περιεζωσμέναι και οι λύχνοι καιόμενοι...» (Λουκ. ιβ', 35).\nστ. Το Φελώνιο. Είναι ένδυμα αρχαϊκής μορφής χωρίς χειρίδες και φέρεται από την κεφαλή. Συμβολίζει τον άρραφο χιτώνα του Κυρίου και την επίγεια Εκκλησία. Όπως ο χιτώνας είναι άρραφος και ένα τεμάχιο, έτσι πρέπει και ή Εκκλησία να είναι ΜΙΑ. Κατά τον Άγιο Γερμανό Κων/πόλεως, το Φελώνιο εικονίζει την πορφύρα με την οποία ενέπαιζαν τον Κύριο μας, γεγονός το όποιο πρέπει να έχει κατά νουν πάντοτε ο Πρεσβύτερος...\nζ. Το Έπιγονάτιο. Είναι ρομβοειδές ύφασμα εξαρτώμενο από τη ζώνη με παράσταση το νιπτήρα του Μυστικού Δείπνου ή την Ανάσταση. Το φέρει ο Αρχιερέας και κάθε όφφικιουχος πρεσβύτερος. Εικονίζει το λέντιο με το όποιο ο Κύριος έπλυνε τα πόδια των Μαθητών Του. Συμβολίζει και την πνευματική μάχαιρα «εν ώ δυνήσεσθε πάντα τα βέλη του πονηρού τα πεπυρωμένα σβέσαι... και την μάχαιραν του πνεύματος, ό εστίν ρήμα Θεού» (Εφ. στ', 16). Κατά τον Άγιο Συμεών Θεσ/νίκης, συμβολίζει τη νίκη κατά του θανάτου και την Ανάσταση του Κυρίου. Γι' αυτό ένδυόμενοι οι Λειτουργοί λέγουν: «Περίζωσαι την ρομφαίαν σου επί τον μηρόν σου, Δυνατέ...».\nη, Ό Αρχιερατικός σάκκος. Αυτός αντικατέστησε στην περίοδο της τουρκοκρατίας το πολυσταύριο φελώνιο του Επισκόπου, πού έγινε κατ' απομίμηση του αυτοκρατορικού σάκκου. Διατήρησε όμως το συμβολισμό του φελωνίου, καθ' όσον ο Αρχιερέας εικονίζει τον Χριστό. Οι κωδωνίσκοι του σάκκου έξεικονίζουν τους δώδεκα κωδωνίσκους του Ααρών και συμβολίζουν το διδακτικό κήρυγμα του Αρχιερέα.\nθ. Ή Ποιμαντική ράβδος. Είναι σύμβολο της ποιμαντικής και πνευματικής εξουσίας του Επισκόπου. Στο άνω μέρος φέρει τον Τίμιο Σταυρό μεταξύ δύο όφεων, για να υπενθυμίζει τη ρήση του Κυρίου «Ιδού εγώ αποστέλλω υμάς ως πρόβατα εν μέσω λύκων» (Ματ. ι', 16).\nι. Το Ωμοφόριο. Είναι ταινία υφάσματος σταυρουμένη στο στήθος με τα δύο άκρα το ένα εμπρός και το άλλο πίσω. Συμβολίζει το πλανηθέν πρόβατο πού ο Χριστός έφερε επί των ώμων Του. Γι' αυτό συνίσταται να είναι κατασκευασμένο με μαλλί προβάτου. Μέχρι και την ανάγνωση του Αποστόλου, ο Επίσκοπος φέρει το μεγάλο Ωμοφόριο (το ανωτέρω). Μετά το Ευαγγέλιο μέχρι τέλος της Θ. Λειτουργίας φέρει το μικρό (με τα δύο άκρα εμπρός), το όποιο φέρει και σ' όλες τις λοιπές ακολουθίες.\nία. Ή Αρχιερατική Μίτρα. "Έχει την αρχή της στην Παλαιά Διαθήκη. Συμβολίζει τον ακάνθινο στέφανο, αλλά και το Βασιλικό αξίωμα του Κυρίου, δεδομένου οτι ο Αρχιερέας είναι ζώσα εικόνα του Χριστου στην Εκκλησία Του. Ή χρήση της επεκτάθηκε μετά τον 16ο αιώνα.\nιβ. Ό Αρχιερατικός Μανδύας. Φέρεται από τον Αρχιερέα όταν χοροστατεί, στις Ιεροπραξίες πού δεν απαιτείται πλήρης στολή, π.χ. κατά τη διάρκεια του Όρθρου. Θεωρείται αυτοκρατορικής προελεύσεως.\nΟι Λειτουργοί φορούν «άπασαν» την ιερατική τους στολή κατά τη Θεία Λειτουργία και σ' ορισμένες άλλες ακολουθίες προσδιοριζόμενες από το «Τυπικό», όπως στην τέλεση της Προσκομιδής, στον Όρθρο του Μεγάλου Σαββάτου, στον Εσπερινό της Μεγ. Παρασκευής, του Πάσχα και της Πεντηκοστής. Σε όλες τις άλλες τελετές Μυστηρίων, εισόδους του Εσπερινού και αναγνώσεις του Ευαγγελίου του Όρθρου, φορούν Επιτραχήλιο και Φελώνιο ο Πρεσβύτερος, Επιτραχήλιο και Ωμοφόριο ο Επίσκοπος και Στιχάριο και Οράριο ο Διάκονος. Σε άλλες ακολουθίες μικρότερης σπουδαιότητας ο Ιερέας φέρει μόνο το Επιτραχήλιο.\nΕγγραφή: Παρ Ιούλ 27, 2012 6:40 pm\nΤοποθεσία: π. Γεώργιος\nRe: Ιερατικά Άμφια\nΔημοσίευσηαπό George » Σάβ Σεπ 29, 2012 9:09 am\nΟ ΑΝΘΡΩΠΟΣ ΕΙΝΑΙ ΑΠΟ ΧΩΜΑ ΑΛΛΑ ΔΕΝ ΕΙΝΑΙ ΧΩΜΑ. ΔΕΝ ΕΙΝΑΙ ΘΕΟΣ (ΚΑΤΑ ΦΥΣΙΝ) ΑΛΛΑ ΜΠΟΡΕΙ ΝΑ ΓΙΝΕΙ (ΚΑΤΑ ΧΑΡΙΝ).\nΔημοσίευσηαπό Iwannhs Doykas » Τρί Οκτ 16, 2012 5:23 pm\nΤα ιερατικά άμφια... Σερβία\nΠΟΠΗ έγραψε: Στιχάριο\nΠΟΠΗ έγραψε: Οράριο\nΠΟΠΗ έγραψε: Έπιτραχήλιο\nΠΟΠΗ έγραψε: Ζώνη\nΠΟΠΗ έγραψε: Έπιμάνικα\nΠΟΠΗ έγραψε: Έπιγονάτιο\nΠΟΠΗ έγραψε: Αρχιερατικό σάκκο\nΠΟΠΗ έγραψε: Ώμοφόριο\nΔημοσίευσηαπό Captain Yiannis » Τρί Δεκ 17, 2013 8:02 pm\nΑυτό είναι ένα Ιεροραφείο στην Θεσσαλονίκη , όπου θα μπορούσε να χρησιμεύσει αν κάποιος έχει ανάγκη από ράσα κλπ.\nΑπό εκεί πήρα ένα ψαλτόρασο , το οποίο μου ήλθε με courier και αντικαταβολή σε τρείς μέρες


Πρωτ-Άρης - Super Sport FM | Η κορυφαία παγκύπρια αθλητική συχνότητα της Κύπρου\nΑΡΧΙΚΗ > ΕΛΛΑΔΑ > Πρωτ-Άρης\n17/10/2020 21:12 140 Views\nΟ Γκάμα φώναξε και πάλι παρών! Πέτυχε το τρίτο του γκολ στο πρωτάθλημα και με το 1-0 στους Ζωσιμάδες κόντρα στον Απόλλωνα Σμύρνης ο Άρης παραμένει μόνος πρώτος στην βαθμολογία. Κακοί στο 2ο ημίχρονο οι Θεσσαλονικείς, τα βρήκαν σκούρα από την Ελαφρά Ταξιαρχία.


Γενικές Πληροφορίες (2029)\nΔιαγωνισμοί - Προμήθειες (1076)\nΕνημερωτικά δελτία - Ειδήσεις (8510)\nΈρευνες Αγοράς - Κλαδικές Μελέτες (2068)\nΟικονομικό Περιβάλλον (15250)\nΕΠΑΝΕΞΕΤΑΣΗ ΑΚΥΡΩΣΗΣ ΠΑΡΑΓΓΕΛΙΑΣ 70 ΑΕΡΟΣΚΑΦΩΝ ΑΠΟ EMIRATES\nΗ πρόσφατη απόφαση της Emirates σχετικά με την ακύρωση της παραγγελίας 70 αεροσκαφών τύπου A350, που είχε συνάψει το 2007 με την κατασκευάστρια εταιρεία Airbus αξίας 16 δισ $, φέρεται να επανεξετάζεται, σύμφωνα με δηλώσεις του προέδρου της Emirates κ. Tim Clark, που φιλοξενούνται σήμερα στον τοπικό τύπο.\nΕιδικότερα, πρόεδρος της Emirates, αρνούμενος να σχολιάσει τους λόγους που οδή-γησαν στην ακύρωση της παραγγελίας των 70 αεροσκαφών προς την Airbus, δήλωσε ότι η εταιρεία του θα ξεκινήσει συζητήσεις περί τα τέλη τρέχοντος έτους ή αρχές του 2015, με τις εταιρείες Airbus και Boeing για την απόκτηση 50 έως 70 αεροσκαφών τύπου A350 ή Dream-liner.Τα αεροσκάφη αυτά, δικινητήρια και ευρείας ατράκτου, πρόκειται να χρησιμοποιηθούν σε περιφερειακές πτήσεις στη Μέση Ανατολή και προς αφρικανικές πόλεις. Σύμφωνα με το κ. Clark, το αρχικό κόστος των αεροσκαφών θα ανέρχεται τουλάχιστον σε 18 δις $ και αναμένε-ται να είναι οξύτατος ο ανταγωνισμός μεταξύ των εταιρειών Airbus και Boeing για την ανάθε-ση της παραγγελίας.\nΣύμφωνα με δημοσιογραφικές πηγές, η ακύρωση της παραγγελίας του 2007 προς την Airbus οφειλόταν σε ανησυχίες σχετικά με τις προδιαγραφές και την απόδοση των εν λόγω αεροσκαφών.


Σάββατο 13 Απριλίου: Κριτικοί Κινηματογράφου, το Φύλο έχει σημασία! - Outview\nΣάββατο 13 Απριλίου: Κριτικοί Κινηματογράφου, το Φύλο έχει σημασία!\nBy oe on\t 29/03/2019 Εκδηλώσεις 2019 Νέα 2019\nΣάββατο, 13 Απριλίου\nΏρα πάνελ: 19.00\nΔωρεάν ΕΙΣΟΔΟΣ στις προβολές των 5 ταινιών\nO ΧΩΡΟΣ ΕΙΝΑΙ ΠΡΟΣΒΑΣΙΜΟΣ ΣΕ ΑΜΕΑ\nΠΡΟΒΟΛΕΣ – ΠΑΝΕΛ – ΚΑΛΕΣΜΕΝΟΙ\nΜε αφορμή την έρευνα “Thumbs Down 2018: Film Critics and Gender, and Why it Matters”, το Σάββατο, 13 Απριλίου, θα πραγματοποιηθεί το πάνελ με τίτλο «Κριτικοί Κινηματογράφου, το Φύλο έχει σημασία!» με τη συμμετοχή Ελλήνων και ξένων κριτικών κινηματογράφου. Παράλληλα, με αφορμή την συζήτηση, θα προβληθούν δωρεάν 5 ταινίες από γυναίκες δημιουργούς.\nΗ έρευνα “Thumbs Down 2018: Film Critics and Gender, and Why it Matters” της Martha M. Lauzen άρχισε να διενεργείται το 2007, και αποτελεί την πλέον μακροχρόνια μελέτη πάνω στο θέμα. Συνολικά λαμβάνει υπόψη πάνω από 16,000 κριτικές, που έχουν γραφτεί από περισσότερους από 900 (μόνο Αμερικανούς) κριτικούς, και τα δημοσιευμένα στοιχεία της αφορούν μέχρι τον Μάρτιο του 2018.\nΗ ερευνήτρια εστιάζει κυρίως στην αντιμετώπιση που δέχονται οι ταινίες με γυναίκες συντελεστές από τους κριτικούς ανάλογα με το φύλο τους. Οι άντρες κριτικοί γράφουν λιγότερο σε σύγκριση με τις συναδέλφους τους για ταινίες από γυναίκες δημιουργούς ή πρωταγωνίστριες. Όταν μάλιστα το κάνουν, τείνουν να αξιολογούν τις ταινίες αυτές με χαμηλότερη βαθμολογία σε σχέση με τις γυναίκες κριτικούς. Μόνο 10% των συνολικών κριτικών από άνδρες αφορούν σε γυναίκες σκηνοθέτιδες, έναντι του 25% των κριτικών από γυναίκες. Παράλληλα, μέσω της έρευνας επιβεβαιώνεται το έλλειμμα διαφορετικότητας που επικρατεί στην βιομηχανία κινηματογράφου στο χώρο της κριτικής. Αναφέρεται πως για κάθε γυναίκα κριτικό υπάρχουν περίπου 2 άνδρες, και πως το 71% των δημοσιευμένων κριτικών προήλθαν από τους δεύτερους.\nΟι καλεσμένοι του πάνελ:\nThomas Abeltshauser: Ανεξάρτητος δημοσιογράφος και κριτικός κινηματογράφου με έδρα το Βερολίνο. Έχει υπάρξει μέλος της κριτικής επιτροπής διάφορων φεστιβάλ κινηματογράφου, όπως της Berlinale, των Καννών, της Θεσσαλονίκης και πολλών άλλων. Είναι μέλος του FIPRESCI, καθώς και online συντάκτης της Ευρωπαϊκής Ακαδημίας Κινηματογράφου.\nBeatrice Behn: Είναι η αρχισυντάκτρια του Kino-Zeit, του μεγαλύτερου περιοδικού γερμανικής γλώσσας για την arthouse και το ανεξάρτητο σινεμά. Εξειδικεύεται στο είδος του κινηματογράφου που αφορά το σώμα και τα φύλα, καθώς και στις φεμινιστικές κινηματογραφικές σπουδές.\nMaja Bogojevic: Eίναι ιδρύτρια και αρχισυντάκτρια του Camera Lucida, του πρώτου περιοδικού για τον κινηματογράφο στο Μαυροβούνιο, λέκτορας της Θεωρίας του Κινηματογράφου και Κοσμήτορας του Τμήματος Ανθρωπιστικών Σπουδών στο Πανεπιστήμιο της Donja Gorica και ιδρύτρια και πρόεδρος του εθνικού μαυροβουνιακού τμήματος της FIPRESCI (Διεθνούς Ομοσπονδίας Κριτικής Ταινιών Κινηματογράφου).\nWendy Ide: Ως κριτικός κινηματογράφου έχει εργαστεί για πάνω από 11 χρόνια για λογαριασμό της εφημερίδας “The Times”. Κείμενά της έχουν δημοσιευτεί επίσης στο “Sight & Sound”, στο περιοδικό του British Film Institute (BFI), στην “The Observer”, καθώς και στην “The Guardian”.\nΛήδα Γαλανού: Έχει δουλέψει ως συντάκτης για το περιοδικό “Σινεμά”, και σήμερα αρθρογραφεί για το flix.gr, καθώς και για την “Εφημερίδα των Συντακτών”. Παράλληλα έχει ασχοληθεί και με την διανομή, δουλεύοντας για τις εταιρείες Odeon, Playtime, AudioVisual και Filmopolis.\nΠόλυ Λυκούργου: Άρθα της σχετικά με τον κινηματογράφο έχουν δημοσιευθεί στα “Έθνος”, “Σινεμά”, flix.gr και “Real News”. Υπήρξε 8 χρόνια συντάκτρια του “ΒΗΜagazino”, και για 7 χρόνια έχει εργαστεί προγραμματίζοντας τις Νύχτες Πρεμιέρας.\nΈλενα Χριστοπούλου: Έχει εργαστεί για το Διεθνές Φεστιβάλ Κινηματογράφου της Αθήνας «Νύχτες Πρεμιέρας» και για το περιοδικό “Time Out Athens”. Σήμερα γράφει για το Πρώτο Θέμα, και παράλληλα εργάζεται για τα Φεστιβάλ Κινηματογράφου και Ντοκιμαντέρ Θεσσαλονίκης.\nΣυνολικά θα προβληθούν 5 ταινίες με είσοδο δωρεάν, από γυναίκες δημιουργούς.\nWild Nights with Emily ά προβολή – ελληνικοί υπότιτλοι (Madeleine Olnek, ΗΠΑ, 84′, 2018)\nΗμερομηνία προβολής: 16/4 στις 20:20, αίθουσα Α\nΑμερικανική ταινία βιογραφικής κωμωδίας, σε σκηνοθεσία της Madeleine Olnek με πρωταγωνιστή τη Molly Shannon ως Emily Dickinson. Αποτελεί δραματουργία της ελάχιστα γνωστής πλευράς της ζωής της συγγραφέως Emily Dickinson, και ιδιαίτερα της σχέσης της με μια άλλη γυναίκα.\nDykes, Camera, Action! ά προβολή – ελληνικοί υπότιτλοι (Caroline Berler, ΗΠΑ, 60′, 2018)\nΗμερομηνία προβολής: 17/04, 18:00, αίθουσα Α\nΣε σκηνοθεσία της Caroline Berler, αποτελεί μία ιστορία queer σινεμά από γυναίκες δημιουργούς. Μεταξύ του Stonewall, του φεμινιστικού κινήματος και του πειραματικού κινηματογράφου του ’70, οι λεσβίες οικοδόμησαν ορατότητα και μεταμόρφωσαν την κοινωνική φαντασία για την διαφορετικότητα. Οι δημιουργοί Barbara Hammer, Su Friede, Rose Troche, Cheryl Dunye, Yoruba Richen, Desiree Akhavan, B. Ruby Rich, Jenni Olson και άλλοι, μοιράζονται ιστορίες από τη ζωή τους και συζητούν τον τρόπο με τον οποίο έχουν εκφράσει την queer ταυτότητα τους μέσω των ταινιών.\nAir / Luft ά προβολή – ελληνικοί υπότιτλοι (Anatol Schuster, Γερμανία, 91′, 2017)\nΗμερομηνία προβολής: 16/04, 18:00, αίθουσα Α\nΟ Γερμανός Αnatol Schuster σκηνοθετεί μια ιστορία αγάπης ανάμεσα σε δυο διαφορετικές νεαρές γυναίκες, την Λούκ και την Μάνια. Η πρώτη είναι δυναμική και επαναστάτρια. Η δεύτερη είναι χαμηλών τόνων, ονειροπόλα, ρομαντική. Οι αντιθέσεις τους θα τους φέρουν μπροστά σε αδιέξοδα.\nCarmen and Lola / Carmen y Lola – ελληνικοί υπότιτλοι (Arantxa Echevarría, Ισπανία, 105′, 2018)\nΗμερομηνία προβολής: 15/04, 18:00, αίθουσα Α\nΥπάρχουν ακόμα γελαστές Ρομά: Δύο από αυτές είναι η Κάρμεν, που πουλάει έπιπλα σε μια υπαίθρια αγορά της Μαδρίτης, και η Λόλα, μια έφηβη μανάβισσα. Παρά το συντηρητικό περιβάλλον της κοινότητας των Ρομά όπου μεγαλώνουν, ερωτεύονται η μια την άλλη, και αρχίζουν να σχεδιάζουν από κοινού το μέλλον, αδιαφορώντας για τις απανωτές αρνήσεις της κοινωνίας.\nThe Artist and the Pervert – ελληνικοί υπότιτλοι (Beatrice Behn &René Gebhardt, Γερμανία, ΗΠΑ, 96’, 2017)\nΗμερομηνία προβολής: 13/04, 14:30, αίθουσα Α\nΟ Γκέοργκ Φρίντριχ Χάας είναι ίσως ο πιο σημαντικός εν ζωή συνθέτης συμφωνικής μουσικής και απόγονος οικογένειας ναζιστών. Η γυναίκα του, είναι Αφροαμερικανίδα και εκπαιδεύτρια του σεξ, με ειδίκευση στα σαδομαζοχιστικά παιχνίδια. Ο έρωτάς τους είναι ένα παιχνίδι ρόλων ανάμεσα σ’ έναν λευκό αφέντη και σε μια μαύρη σκλάβα. Αυτή η ριζοσπαστική ταινία καταγράφει τις ζωές τους, που κινούνται ανάμεσα στη διαστροφή και την τέχνη, τον έρωτα και τον αυτοπροσδιορισμό.\nPrevious ArticleThomas Abeltshauser στο OUTVIEW 2019\nNext Article Η EVA COLLÉ, ΠΡΩΤΑΓΩΝΙΣΤΡΙΑ ΤΟΥ “SEARCHING EVA” ΕΡΧΕΤΑΙ ΣΤΟ OUTVIEW 2019


Natura Hellas: Πύργος. Τα παιδιά λάτρεψαν την . . . Νιρέττα- Καρέττα!\nΠύργος. Τα παιδιά λάτρεψαν την . . . Νιρέττα- Καρέττα!\nΗ μασκότ του Μεσογειακού Συνδέσμου για την προστασία της θαλάσσιας χελώνας κοντά στους μαθητές του 8ου δημοτικού σχολείου Πύργου\nΓια την Παγκόσμια Ημέρα Περιβάλλοντος 5 Ιουνίου 2017, το MEDASSET ήρθε παρέα με τη Νιρέττα- Καρέττα στον Πύργο Ηλείας. Τυχεροί οι μαθητές του 8ου Δημοτικού Σχολείου Πύργου οι οποίοι ήρθαν πρώτοι σε επαφή με την Νιρέττα τη μασκότ του Μεσογειακού Συνδέσμου για την Προστασία της θαλάσσιας χελώνας λίγες μόνο ημέρες μετά την επίσκεψή τους στο Εθνικό Θαλάσσιο Πάρκο στη Ζάκυνθο.\nΜέσα από ένα βραβευμένο πρόγραμμα, εγκεκριμένο από το Υπουργείο Παιδείας και με τη στήριξη του Ιδρύματος Α.Γ. Λεβέντη τα παιδιά και των υπολοίπων σχολείων της Ηλείας που ζούν τόσο κοντά στην περιοχή ωοτοκίας της θαλάσσιας χελώνας θα έχουν την ευκαιρία να παρακολουθήσουν προβολή εκπαιδευτικών βίντεο, να συμμετάσχουν σε βιωματικές δράσεις και να λάβουν μέρος σε διαδραστικά παιχνίδια με τη μασκότ.\nΤο πρόγραμμα έχει ως στόχο την ενημέρωση και τη διαμόρφωση αντιλήψεων. Μέσα από την ευαισθητοποίηση των νεότερων γενιών μπορούμε να επενδύσουμε σε ένα καλύτερο περιβάλλον για το μέλλον.\nΗμέρα γιορτής για το περιβάλλον και τα παιδιά αγαπούν τις γιορτές. Αν βοηθήσουμε τα παιδιά μας να διαμορφώσουν φιλική προς το περιβάλλον συμπεριφορά, εκείνα θα το αγαπήσουν, γιατί όσο μικρά είναι, τόσο μεγάλη καρδιά έχουν!\nΟ διευθυντής του σχολείου κ. Αθανάσιος Κατσίμπελης δήλωσε ενθουσιασμένος από τη χαρά και την επιτυχία του προγράμματος κι ευχαρίστησε θερμά τα στελέχη της Medasset και τον υπεύθυνό τους κ. Θωμόπουλο για την τιμή που έκαναν να επισκεφθούν το 8ο Δημοτικό Σχολείο Πύργου.


Δημόσιες Διαβουλεύσεις για έργα αναβάθμισης του Πανελλήνιου Σχολικού Δικτύου – Πανελλήνιο Σχολικό Δίκτυο\nΔημόσιες Διαβουλεύσεις για έργα αναβάθμισης του Πανελλήνιου Σχολικού Δικτύου\nΜε στόχο την Ευρυζωνική αναβάθμιση της πρόσβασης σχολείων στο Πανελλήνιο Σχολικό Δίκτυο και του δικτύου διανομής του. το ΠΣΔ προκυρήσει σχετικούς Διεθνείς Διαγωνισμούς.\nΜε στόχο την Ευρυζωνική αναβάθμιση της πρόσβασης σχολείων στο Πανελλήνιο Σχολικό Δίκτυο και του δικτύου διανομής του. το ΠΣΔ προκηρύσει σχετικούς Διεθνείς Διαγωνισμούς.\nΣτην σελίδα www.sch.gr/consult μπορείτε να δείτε τις σχετικές διαβουλεύσεις.\nΕυρυζωνική αναβάθμιση της πρόσβασης 626 σχολείων στους νομούς Αττικής (Α Αθήνας. Αν. Αττική) και Βοιωτίας για δύο έτη\nΕυρυζωνική αναβάθμιση της πρόσβασης 261 σχολείων στους νομούς Δράμας. Καβάλας. Ξάνθης. Ροδόπης και Έβρου για δύο έτη\nΕυρυζωνική αναβάθμιση της πρόσβασης 247 σχολείων στους νομούς Ηρακλείου. Λασιθίου. Ρεθύμνου και Χανίων για δύο έτη\nΕυρυζωνική αναβάθμιση της πρόσβασης 345 σχολείων στους νομούς Θεσσαλονίκης. Ημαθίας. Χαλκιδικής. Καστοριάς και Φλώρινας για 2 έτη\nΕυρυζωνική αναβάθμιση της πρόσβασης 419 σχολείων στους νομούς Θεσ/νίκης (Α' Θεσ/νίκης). Πέλλας. Σερρών για δύο έτη\nΠροηγούμενο άρθρο: Ανοικτός διεθνής διαγωνισμός με θέμα Ανάπτυξη Λογισμικού για Εκπαιδευτική Χρήση στη Δευτεροβάθμια Επαγγελματική Εκπαίδευση\nΕπόμενο άρθρο: Aνοικτός διεθνής διαγωνισμός με τίτλο – Προμήθεια εξοπλισμού για τις ανάγκες της επιμόρφωσης και της εφαρμογής των ΤΠΕ στη Δευτεροβάθμια Επαγγελματική Εκπαίδευση-


Μαζικά «φίλια πυρά» στη Βουλή για το έργο Πάτρα-Πύργος-Τσακώνα - Newsbomb - Ειδησεις\nΠΟΛΙΤΙΚΗ 03/12/2013 19:18\nΜαζικά «φίλια πυρά» στη Βουλή για το έργο Πάτρα-Πύργος-Τσακώνα\nΡητή νομοθετική πρόνοια για τη διασφάλιση της χρηματοδοτικής κάλυψης και του χρονοδιαγράμματος κατασκευής του οδικού έργου Πάτρα - Πύργος- Τσακώνα, ζήτησαν βουλευτές της συμπολίτευσης από τον υπουργό Υποδομών, Μεταφορών και Δικτύων, Μιχάλη Χρυσοχοϊδη.\nΟι βουλευτές, Γιάννης Κουτσούκος (ΠΑΣΟΚ), Ιωάννης Λαμπρόπουλος (ΝΔ) και Γιώργος Κοντογιάννης (ΝΔ), κάλεσαν τον κ. Χρυσοχοϊδη να εντάξει στο νομοσχέδιο για την επανεκκίνηση των οδικών έργων, διάταξη με την οποία θα περιγράφεται ρητά ότι αυτό το έργο, που έμεινε εκτός μετά τις διαπραγματεύσεις με τους παραχωρησιούχους, θα προχωρήσει ως δημόσιο έργο με χρήματα από το ΕΣΠΑ και με σαφές το χρονοδιάγραμμα υλοποίησής του.\nΑλλά και ο βουλευτής Φθιώτιδας, Κωνσταντίνος Κουτσογιαννακόπουλος (ΝΔ), προειδοποίησε ότι του είναι πολύ δύσκολο να πάει στην εκλογική του περιφέρεια και να πει στους συμπολίτες του ότι θα πληρώνουν ένα σωρό χρήματα στα διόδια χωρίς να έχει προβλεφθεί κανένα έργο στην περιοχή. Επίσης, ο κ. Κουτσογιαννακόπουλος είπε ότι δεν μπορεί να ψηφίσει το κούρεμα του οδικού έργου στο τμήμα Πάτρα- Τσακώνα και ζήτησε να διασφαλιστεί από την κυβέρνηση ότι το έργο θα προχωρήσει με εξασφαλισμένη χρηματοδότηση.\nΤην πιο αιχμηρή τοποθέτηση έκανε ο βουλευτής του ΠΑΣΟΚ, Ιωάννης Κουτσούκος, ο οποίος αναφέρθηκε προσωπικά στον πρωθυπουργό, λέγοντας ότι «ο κ. Σαμαράς έχει προσβάλει τους βουλευτές της Ηλείας και της Μεσσηνίας, διότι ενώ ζητούν να τον συναντήσουν δεν τους δέχεται, αν και βλέπει και τον τελευταίο δήμαρχο της Μεσσηνίας». Πάντως, ο κ. Κουτσούκος σημείωσε ότι ο κ. Χρυσοχοϊδης έχει ενημερώσει τους βουλευτές πως το έργο Πάτρα - Πύργος θα προχωρήσει και θα χρηματοδοτηθεί από το ΕΣΠΑ. Ωστόσο, τόνισε ότι πρέπει να υπάρξουν πιο καθαρές απαντήσεις και διατάξεις και από αυτές εξαρτάται η ψήφος του. «Θέλουμε να υπάρξει χρονοδιάγραμμα και να γραφτεί και στο νόμο, από πού θα βρεθούν τα λεφτά. Το έργο της Ολυμπίας Οδού το θέλουμε και το χρειαζόμαστε» είπε ο βουλευτής της ΝΔ, Ιωάννης Λαμπρόπουλος, ο οποίος κατηγόρησε τον ΣΥΡΙΖΑ για τη στείρα άρνησή του σε όλα. «Πώς θα πάω στη Φθιώτιδα και θα πω στον κόσμο, εσείς θα πληρώνετε διόδια αλλά εδώ δεν θα γίνει τίποτε;» αναρωτήθηκε ο βουλευτής της ΝΔ, Κωνσταντίνος Κουτσογιαννακόπουλος και ξεκαθάρισε ότι δεν θα μπορέσει να συμπράξει στο νομοσχέδιο αν δεν διασφαλιστεί ότι θα γίνει το έργο Πάτρα- Πύργος- Τσακώνα και αν δεν έχει εξασφαλιστεί η χρηματοδότησή του.\nΟ πρόεδρος της κοινοβουλευτικής επιτροπής στην οποία συζητείται η συμφωνία τροποποίησης των συμβάσεων των οδικών έργων, Γιώργος Βλάχος, αναφέρθηκε στο θέμα των διοδίων. Ο κ. Βλάχος επισήμανε ότι μολονότι το νομοσχέδιο δεν περιλαμβάνει ρύθμιση για τα διόδια, ο προβληματισμός των βουλευτών είναι μεγάλος και ο κ. Χρυσοχοϊδης θα πρέπει στην αυριανή συνεδρίαση να δώσει κάποιες διευκρινίσεις για το πώς θα εφαρμοστεί η αρχική σύμβαση (σ.σ. επί εποχής Σουφλιά) για τα διόδια.\nΚατά τη δεύτερη συνεδρίαση της επιτροπής, ο βουλευτής του ΣΥΡΙΖΑ, Γιώργος Σταθάκης, δήλωσε ότι είναι αμφίβολο εάν για τα έργα υπάρχει ιδιωτική χρηματοδότηση. Επίσης, εξέφρασε αμφιβολίες ότι οι συμβάσεις μπορεί να εγγυηθούν την ολοκλήρωση των έργων και επισήμανε τον κίνδυνο στο τέλος του 2015 «να έχουμε ξεμείνει από χρήματα και να χρειαστεί και πάλι αναθεώρηση». Αναφερόμενος στο ζήτημα των διοδίων, σημείωσε ότι η ορθή εμπορική πρακτική θα ήταν να κρατηθούν σε χαμηλά επίπεδα, ώστε να μη μειωθεί η κυκλοφορία.\nΑπό τους Ανεξάρτητους Δημοκρατικούς Βουλευτές, ο Νίκος Σταυρογιάννης ανέφερε ότι η τροποποίηση των συμβάσεων για τα μεγάλα οδικά έργα κινείται σε βάρος των συμφερόντων του Δημοσίου. «Βεβαίως χρειαζόμαστε τις υποδομές και τους κλειστούς αυτοκινητοδρόμους, αλλά όχι με αυξημένο κόστος και με μεγάλες καθυστερήσεις, κυρίως όχι με μία νέα συμφωνία που μετακυλίει το κόστος στο ελληνικό Δημόσιο και στους χρήστες» υπογράμμισε ο βουλευτής.\n«Βόμβα» Κουτσογιαννακόπουλου για τους οδικούς άξονες\nΣτις Βρυξέλλες αύριο ο Χρυσοχοϊδης για τις συμβάσεις των οδικών αξόνων\nΟΔΙΚΟΣ ΑΞΟΝΑΣ ΠΑΤΡΑΠΥΡΓΟΣΤΣΑΚΩΝΑ\nΡΗΤΗ ΝΟΜΟΘΕΤΙΚΗ ΠΡΟΝΟΙΑ


Καλοκαίρι και άσκηση – medicalnews.gr\nΤο κολύμπι είναι ένα από τα καλύτερα είδη άσκησης. Η άσκηση στο νερό προσφέρει θεαματικές αλλαγές διότι γυμνάζει όλο το σώμα, μειώνει την πιθανότητα τραυματισμού, βοηθά στο αδυνάτισμα και μειώνει την κυτταρίτιδα.\nΔιευκολύνει την κίνηση και συμβάλλει στην καλύτερη ρύθμιση της θερμοκρασίας του σώματος και ελαχιστοποιεί την επιβάρυνση στα οστά και τις αρθρώσεις. Το κολύμπι ανεβάζει τα επίπεδα ενέργειας του οργανισμού, ενισχύει την αντοχή και απομακρύνει την ένταση και το στρες. Ακόμα, βελτιώνει τη λειτουργία του καρδιαγγειακού συστήματος και τονώνει το κυκλοφορικό μειώνοντας τη φλεβίτιδα.\nΤο κολύμπι απευθύνεται σε όλους τους ανθρώπους ανεξαρτήτως ηλικίας, σε εγκύους, παχύσαρκα ή υπέρβαρα άτομα, σε άτομα με καρδιακές παθήσεις, υπερτασικά, άτομα με ειδικές ικανότητες, αρθριτικά, προβλήματα στη μέση, στα κάτω άκρα, καθώς και σε άτομα που παρουσιάζουν έντονη εφίδρωση, άτομα που βρίσκονται σε φάση αποκατάστασης ύστερα από τραυματισμό ή επέμβαση. Ιδιαίτερη προσοχή πρέπει να δώσουμε στα άτομα με άσθμα ή προβλήματα καρδιάς που κρίνετε απαραίτητη η ιατρική συμβουλή. Η άσκηση στο νερό ενδείκνυται για την πρόληψη της οστεοπόρωσης αλλά όχι για την αντιμετώπιση της.\nΗ πετοσφαίριση στην άμμο, το λεγόμενο σε όλους beach volley, αποτελεί ίσως την πιο ευχάριστη αλλά και πιο επίπονη άσκηση από πλευράς αθλοπαιδιών που μπορούμε να πραγματοποιήσουμε στην παραλία. Οι κανονισμοί είναι σχεδόν κοινοί με το βόλεϋ στη σάλα, το γεγονός όμως ότι παίζετε με λιγότερους παίκτες κάτω από αντίξοες συνθήκες (ήλιο, άμμο, αέρα) το καθιστούν ιδιαιτέρως κοπιαστικό, γεγονός που μεταφράζεται φυσικά στην απώλεια πολλών θερμίδων καθώς συνδυάζει αερόβια με αναερόβια άσκηση.\nΤζόκινγκ: Για τους μοναχικούς και όχι μόνο τύπους δεν υπάρχει καλύτερη άσκηση από το ελαφρύ τρέξιμο στην άκρη της θάλασσας. Το τρέξιμο πρέπει να γίνεται σε επίπεδη άμμο και αν είναι δυνατό να μην υπάρχουν πολλές πέτρες για την αποφυγή τραυματισμών.\nΡακέτες: Ίσως το πιο διάσημο άθλημα της παραλίας. Τα τελευταία χρόνια άλλωστε γίνονται και ανταγωνιστικά τουρνουά αποδεικνύοντας έτσι την αγάπη του Έλληνα για το άθλημα αυτό. Οι ρακέτες λοιπόν αποτελούν μία άσκηση low impact κατά την οποία όπως είναι λογικό μπορούμε να ασχοληθούμε συνεχόμενα για πάρα πολύ ώρα δίχως ιδιαίτερη κούραση. Ως μοναδικό αρνητικό του μπορούμε να αναφέρουμε τη μονόπλευρη άσκηση των άνω άκρων και τον αυξημένο κίνδυνο τραυματισμού σε αρθρώσεις (ώμος, αγκώνας, καρπός) εάν δείξουμε υπερβάλλοντα ζήλο.\n– Πάντα ξεκινάμε με προθέρμανση, διατάσεις στις μεγάλες μυϊκές ομάδες τουλάχιστον, περιφορές χεριών να ζεσταθούν οι αρθρώσεις. Η προθέρμανση είναι πολύ σημαντική γιατί μειώνει τις πιθανότητες τραυματισμών.\n– Χρησιμοποιούμε πάντα καπέλο, γυαλιά ενώ δεν ξεχνάμε να βάλουμε και αντιηλιακό το οποίο και θα πρέπει να ανανεώνουμε πιο τακτικά λόγω του ιδρώτα.\n– Εκτός της εφίδρωσης λόγω της άσκησης αυτής καθ’ αυτής, ο ασκούμενος ιδρώνει ακόμα περισσότερο λόγω της έντονης ζέστης. Επομένως, κάνουμε τακτικά διαλείμματα για να αναπληρώνουμε τα υγρά που χάνουμε πίνοντας νερό ή ισοτονικά ποτά, προσέχοντας όμως μη φουσκώσουμε.\n– Καλό είναι να μην πραγματοποιούμε άσκηση με άδειο στομάχι, διότι αν πέσουν τα επίπεδα γλυκόζης στον οργανισμό μας θα νιώσουμε δυσφορία και δεν θα μπορέσουμε να ολοκληρώσουμε την άσκησή μας. Φυσικά, για να μετατραπεί η τροφή σε γλυκόζη (ενέργεια) θα πρέπει να έχουν μεσολαβήσει τουλάχιστον δύο ώρες.\n– Προπαντός όμως πρέπει να γνωρίζουμε τα όρια μας και να μην τα ξεπερνάμε. Ο κάθε άνθρωπος είναι ξεχωριστός με τις δικές του δυνάμεις και αντοχές και για αυτό θα πρέπει να ξέρει πότε να σταματάει την άσκηση. Το να υπερβάλλουμε εαυτόν θα μας οδηγήσει σε αρνητικές επιπτώσεις για τον οργανισμό ή το σώμα μας με αποτέλεσμα να κόψουμε εντελώς την άσκηση. Δεν ξεχνάμε ότι η άσκηση είναι κυρίως ψυχαγωγία και όχι αγγαρεία.\nΚάποια στιγμή λοιπόν τα ζητήματα της άσκησης και της ευεξίας που αποκομίζουμε από αυτήν πρέπει να μας απασχολήσουν πιο σοβαρά. Είναι απαραίτητο να συνειδητοποιήσουμε ότι υπεύθυνοι για τη φυσική επάρκειά μας και ως εκ’ τούτου για την υγείας μας δεν είναι ούτε η πολιτεία, παρόλο που όντος οι χώροι για φυσική δραστηριότητα στον τόπο μας είναι ελάχιστοι, ούτε κανένας άλλος.\nΕπόμενο Τι πρέπει να προσέχετε στο δωμάτιο του ξενοδοχείου\nΠροηγούμενο Οχτώ απλές καθημερινές υγιεινές συνήθειες


Υπερτεύχος Ντιάνα | Comics Trades!\nCategory Archives: Υπερτεύχος Ντιάνα\nΟΙ «ΔΡΟΜΟΙ ΤΟΥ ΦΑΡ ΟΥΕΣΤ» – ΣΤΙΣ ΕΣΩΤΕΡΙΚΕΣ ΣΕΛΙΔΕΣ ΤΟΥ «ΥΠΕΡΤΕΥΧΟΥΣ ΜΙΚΡΟΥ ΚΑΟΥΜΠΟΥ & ΝΤΙΑΝΑ»\nΗ τρίτη σειρά στην οποία αναφερόμαστε, πάντα από την έκδοση του Ϋπερτεύχους Μικρού Καουμπόι» & «Ντιάνα» είναι και η καλύτερη όλων, με σύμφωνους τους περισσότερους αναγνώστες του περιοδικού σ` αυτό. Ο λόγος έχει να κάνει κυρίως με το γεγονός της πλήρους εναρμόνισης με το κλίμα του περιοδικού, μια και η εν λόγω σειρά διαπραγματεύεται την εποποιία της Αμερικάνικης Δύσης, έτσι όπως συντελέστηκε στις μέρες των ινδιάνων και των παρανόμων, του Εμφύλιου πολέμου, της διαμάχης των ιδιοκτητών γης και των κτηνοτρόφων και πολλών ακόμη υπαρκτών προσώπων και περιστατικών, τα οποία και τμηματικά αφηγείται – σκιαγραφεί. Δε νομίζω προσωπικά ότι θα μπορούσε να προστεθεί κάτι καλύτερο στην ύλη του περιοδικού, που να έχει πιο άμεσες εικόνες και γνώσεις για τους αναγνώστες, απ` όλα όσα διάβαζαν στις σελίδες του. Διαβάζοντας τις εσωτερικές αυτές σελίδες(2η και προτελευταία), ο αναγνώστης μπορεί να συγκρίνει τις δικές του εικόνες που προκύπτουν από την ανάγνωση των ιστοριών, με αυτές του σκιτσογράφου(άγνωστος σε εμένα…), κάτι που δίνει ένα επιπλέον γοητευτικό στοιχείο στην έκδοση, μαζί και ένα κίνητρο. Η σειρά ξεκίνησε να δημοσιεύεται στο πέμπτο τεύχος του περιοδικού(Μάιος 1972) και σταμάτησε στο τεύχος 36(Φεβρουάριος 1975). Αντικαταστάθηκε για τα τέσσερα τελευταία τεύχη του, από τις «Ιστορίες για τηνέητζερ», μια μάλλον άστοχη κίνηση των συντελεστών της έκδοσης του, στην οποία θα αναφερθούμε σε μελλοντικό άρθρο.\nΑρκετές αποσπασματικές σελίδες, σας περιμένουν στην υπό – κατηγορία «ΕΡΕΥΝΑ & ΚΑΤΑΓΡΑΦΗ».\nΑναρτήθηκε στις Arts, Comics, Comics Archive, Comics History, Comics Legends, Comics Trades, Comics Treasures!, Comics Tributes, CT Exclusive, Culture, Greek Comics, Greek Magazines, Άρθρα Μελών, Έρευνα, Απόψεις, Αποσπάσματα, Αποκλειστικότητες, Αρχείο, Αφιερώματα, Αναμνήσεις, Ανδρεόπουλος, Γουέστερν Κόμικς, Διάφορα, Εργασίες Κοινότητας, Εργασίες Μελών, Εσωτερικές Σελίδες, Εκδόσεις Μονόκερως, Ελληνικά Κόμικς, Η Ιστορία των Κόμικς, Κόμικς, Κόμικς Έρευνα, Κόμικς Αναμνήσεις, Κόμικς Θρύλοι, Κόμικς Θησαυροί!, Κόμικς Καταγραφή, Κάποτε στην Ελλάδα!, Νέες Προσθήκες Κατηγοριών, Παραλειπόμενα, Πολιτισμός, Ραμπατζής, Σπάνια Κόμικς, Τέχνες, Υπερτεύχος Μικρός Καουμπόυ, Υπερτεύχος Ντιάνα, Western Comics\nΕτικέτες: 1974, Arts, Comics, Comics Archive, Comics Back Covers, Comics Covers, Comics History, Comics Legends, Comics Memories, Comics Trades, Comics Tributes, CT Exclusive, Culture, Greek Editions Comics, παραλειπόμενα, Έρευνα, Απόψεις…, Αποσπάσματα, Αποκλειστικότητες, Αρχείο, Αφιερώματα, Ανδρεόπουλος, Γουέστερν Κόμικς, Δεκαετία 1970, Δημιουργοί, Διάφορα, Εσωτερικές Σελίδες, Εγκυκλοπαιδικές Γνώσεις, Εκδόσεις Μονόκερως, Ελληνικές Εκδόσεις Κόμικς, Η Ιστορία των Κόμικς, Θεματικές Σειρές στα Κόμικς, Κόμικς, Κόμικς Αναμνήσεις, Κόμικς Θρύλοι, Κόμικς Παρουσιάσεις, Κόμικς Χαρακτήρες, Κάποτε στην Ελλάδα!, Καταγραφή, Λαϊκά Αναγνώσματα, Μικρές Απολαύσεις…, Οι Δρόμοι του Φαρ Ουέστ, Πολιτισμός, Ραμπατζής, Τέχνες, Τέλος Εποχής…, Υπερτεύχος Ντιάνα, Western Comics\nΗ ΚΑΤΑΚΤΗΣΗ ΤΟΥ ΥΠΟΒΡΥΧΙΟΥ ΚΟΣΜΟΥ – ΣΤΙΣ ΕΣΩΤΕΡΙΚΕΣ ΣΕΛΙΔΕΣ ΤΟΥ «ΥΠΕΡΤΕΥΧΟΥΣ ΝΤΙΑΝΑ»\nΣτα τεύχη 33 έως και 36 της έκδοσης του «Υπερτεύχους Ντιάνα»(Νοέμβριος 1974 – Φεβρουάριος 1975), στην τελευταία περίοδο κυκλοφορίας του(σταμάτησε στο τεύχος 40), προκειμένου να εμπλουτιστεί το περιοδικό των κ. κ. Ανδρεόπουλου & Ραμπατζή, προστέθηκε μια σειρά 8 συνολικών σελίδων(δύο σε κάθε τεύχος), με θέμα την «Κατάκτηση του υποβρύχιου κόσμου». Τα δισέλιδα αυτά(πρασινόμαυρου χρώματος), βρίσκονταν στην δεύτερη και προτελευταία σελίδα του περιοδικού και αναφέρονταν στον κόσμου του βυθού, αλλά και στα τεχνολογικά επιτεύγματα του ανθρώπου, στην προσπάθεια του να επικρατήσει και να εξερευνήσει τον θαλάσσιο πλούτο. Ήταν όμορφα σχεδιασμένα, με αναφορές και σε ιστορικά γεγονότα και αρκετά επεξηγηματικά κείμενα. Τα πλάσματα του βυθού, η εξέλιξη των σκάφανδρων και των στολών που φορούσαν οι δύτες, οι καταποντισμένοι θησαυροί, το υποβρύχιο ψάρεμα και οι μάχες που δόθηκαν κάτω από την επιφάνεια της θάλασσας, στην διάρκεια του δευτέρου παγκοσμίου πολέμου, ήταν τα κύρια θέματα αυτών των σελίδων γνώσεων. Στα πλαίσια της καταγραφής και της συνολικής μας έρευνας στα παραλειπόμενα που συναντήσαμε κάποτε στα εικονογραφημένα, προστίθεται το υλικό και αυτού του άρθρου. Όλες τις σελίδες αυτές, μπορείτε να τις βρίσκετε συγκεντρωμένες στην υπό – κατηγορία «ΕΝΘΕΤΑ & ΠΑΡΑΛΕΙΠΟΜΕΝΑ».\nΑναρτήθηκε στις Arts, Comics, Comics Archive, Comics Characters, Comics History, Comics Legends, Comics Trades, Comics Treasures!, Comics Tributes, CT Exclusive, Culture, Greek Comics, Greek Magazines, Άρθρα Μελών, Έρευνα, Αποσπάσματα, Αποκλειστικότητες, Αρχείο, Αφιερώματα, Αναμνήσεις, Ανδρεόπουλος, Γουέστερν Κόμικς, Δημιουργοί, Διάφορα, Εργασίες Κοινότητας, Εργασίες Μελών, Εσωτερικές Σελίδες, Εκδόσεις Μονόκερως, Ελληνικά Κόμικς, Η Ιστορία των Κόμικς, Κόμικς, Κόμικς Έρευνα, Κόμικς Αναμνήσεις, Κόμικς Θρύλοι, Κόμικς Θησαυροί!, Κόμικς Καταγραφή, Κάποτε στην Ελλάδα!, Λαικά Αναγνώσματα, Νέες Προσθήκες Κατηγοριών, Παραλειπόμενα, Πολιτισμός, Ραμπατζής, Σπάνια Κόμικς, Τέχνες, Υπερτεύχος Μικρός Καουμπόυ, Υπερτεύχος Ντιάνα, Western Comics\nΕτικέτες: 1974, Arts, Comics, Comics Archive, Comics Back Covers, Comics Covers, Comics History, Comics Legends, Comics Memories, Comics Trades, Comics Tributes, CT Exclusive, Culture, Greek Editions Comics, παραλειπόμενα, Έρευνα, Απόψεις…, Αποσπάσματα, Αποκλειστικότητες, Αρχείο, Αφιερώματα, Ανδρεόπουλος, Γουέστερν Κόμικς, Δεκαετία 1970, Δημιουργοί, Διάφορα, Εσωτερικές Σελίδες, Εγκυκλοπαιδικές Γνώσεις, Εκδόσεις Μονόκερως, Ελληνικές Εκδόσεις Κόμικς, Η Ιστορία των Κόμικς, Η Κατάκτηση του Υποβρύχιου Κόσμου, Θεματικές Σειρές στα Κόμικς, Κόμικς, Κόμικς Αναμνήσεις, Κόμικς Θρύλοι, Κόμικς Παρουσιάσεις, Κόμικς Χαρακτήρες, Κάποτε στην Ελλάδα!, Καταγραφή, Λαϊκά Αναγνώσματα, Μικρές Απολαύσεις…, Πολιτισμός, Ραμπατζής, Τέχνες, Τέλος Εποχής…, Υπερτεύχος Ντιάνα, Western Comics


ΕΡΑΤΩ ΧΑΤΖΗΜΙΧΑΛΑΚΗ » Επιστημονικοί συνεργάτες\nΑρχική / ΕΡΑΤΩ ΧΑΤΖΗΜΙΧΑΛΑΚΗ » Επιστημονικοί συνεργάτες\nΕργασία Ομηρείου 4 Νέα Σμύρνη 17122 workΤηλέφωνο Εργασίας: 210 93 30 908workΚινητό: 694 59 58 181cellEmail: elpizo@allazo.grINTERNETEmail: contact@elpidohori.grINTERNETΙστοσελίδα: http://allazo.gr/Ιστοσελίδα: http://elpidohori.gr/\nΠροέρχομαι από το χώρο του marketing και της τεχνολογίας. Ασχολήθηκα για πολλά χρόνια με την πώληση ηλεκτρονικών υπολογιστών. Όταν έγινα μητέρα, θέλησα να μείνω (αρχικά για 40 μέρες) κοντά στη νεογέννητη κόρη μου. Μετά, αποφάσισα πως θα ήταν καλύτερα να παραμείνω κοντά της και μακριά από την πολύ πιεστική δουλειά μου για ένα χρόνο. Όταν ο χρόνος πλησίαζε, σκέφτηκα πως θα ήταν καλύτερα να είμαι σε πλήρη επαφή με το παιδί μου μέχρι να πάει στον Παιδικό Σταθμό, δηλαδή άλλα 2 χρόνια. Και μετά…. …. μετά δεν ήθελα πια με τίποτα να γυρίσω πίσω. Αποφάσισα ν’ αλλάξω τη ζωή μου. Σπούδασα αυτό που πραγματικά αγαπούσα. Από τότε…\nΕίμαι Οικογενειακή Σύμβουλος, ειδικευμένη στις σχέσεις γονιών-παιδιών, σύμφωνα με την προσέγγιση που εισήγαγε ο Alfred Adler και συνέχισε ο Rudolf Dreikurs. Έχω μαθητεύσει κοντά σε διεθνούς φήμης Αντλεριανούς ψυχολόγους του εξωτερικού. Είμαι απόφοιτη του ειδικού τμήματος Συμβουλευτικής Γονέων του Florida Atlantic University και έχω δίπλωμα Θεραπευτικού Συμβούλου του CPCAB (The Counselling & Psychotherapy Central Awarding Body U.K.). Διετέλεσα μέλος τους Δ.Σ. της Ελληνικής Εταιρίας Αντλεριανής Ψυχολογίας, επί σειράν ετών. Έχω παρακολουθήσει και συνεχίζω να παρακολουθώ πολλά σεμινάρια πάνω σε θέματα αυτογνωσίας, διαφορετικών προσεγγίσεων, στην Ελλάδα και το εξωτερικό.\nΤα τελευταία χρόνια εργάζομαι εθελοντικά στη Μη Κυβερνητική Οργάνωση ΦΑΡΟΣ «Βοήθεια στον Άνθρωπο», όπου εκπαιδεύω και εκπαιδεύομαι συνδυάζοντας την ψυχολογία με την πνευματικότητα.\nΣτις αρχές του 2009 ολοκλήρωσα την εκπαίδευσή μου ως Life Coacher και ανήκω στη διεθνή ομάδα του Neal Donald Walsh (συγγραφέας της best seller σειράς «Συζήτηση με τον Θεό» ).\nΈχω εκπαιδευτεί Κοινότητα Findhorn Foundation της Σκωτίας, πάνω στο εξαιρετικό εργαλείο αυτογνωσίας το Transformation Game και έλαβα το δικαίωμα του Accredited Facilitator.\nΤην αγάπη μου για τα παιδιά και τη άποψή μου για τη σπουδαιότητα του ρόλου του γονιού την έχω συμπεριλάβει στο βιβλίο μου με τίτλο «Καινούργιοι γονείς για καινούργια παιδιά» όπου εισηγούμαι τρόπους και μεθόδους διαπαιδαγώγησης, βασισμένες στην Αντλεριανή μου παιδία και στην εσωτερική μου αναζήτηση. Περισσότερα για το βιβλίο αυτό στην αντίστοιχη επιλογή της ιστοσελίδας αυτής.\nΔέχομαι ιδιωτικά, σε προσωπικές ή ομαδικές συνεδρίες.\nΈχοντας ως πιστεύω μου το ότι κάθε όραμα χρειάζεται να υλοποιείται άμεσα και δημιουργικά με τόλμη και έμπνευση έχω ιδρύσει την Αστική Μη Κερδοσκοπική «Ελπιδοχώρι». Μια κίνηση που στοχεύει στη δια βίου μάθηση, στην οικολογία, στην αειφορία και στη βιωσιμότητα, στη φυσική διαβίωση, στην ανακύκλωση και σε πολλές άλλες ξεχασμένες αλήθειες. Περισσότερα για την δραστηριότητα αυτή στο http://www.elpidohori.gr.\nΕνημερώθηκε πριν 1 εβδομάδα.


Παρέμβαση της ΠΕΔ Κρήτης για τις Υπηρεσίες Δόμησης των Δήμων | Cretalive ειδήσεις\n26 ΟΚΤΩΒΡΙΟΥ 2020 / 09:04\nΠαρέμβαση της ΠΕΔ Κρήτης για τις Υπηρεσίες Δόμησης των Δήμων\nΠρος το Υπουργείο Εσωτερικών και την ΚΕΔΕ\nΜε επιστολή της, μετά και από προφορική ενημέρωση και διατύπωση προτάσεων, προς το Υπουργείο Εσωτερικών και την ΚΕΔΕ, η Περιφερειακή Ένωση Δήμων Κρήτης ζητά να δοθεί χρονική παράταση στην υποχρέωση των Δήμων να συστήσουν Υπηρεσίες Δόμησης( ΥΔΟΜ) από 1η Νοεμβρίου 2020.\nΗ παράταση αυτή κρίνεται απολύτως αναγκαία καθώς το σύνολο σχεδόν των Δήμων (κυρίως Περιφερειακών και Μικρών) που μέχρι σήμερα δε διαθέτουν Υπηρεσία Δόμησης, λόγω της έλλειψης εξειδικευμένου προσωπικού, δε θα μπορέσουν να προχωρήσουν σε σύσταση και λειτουργία της συγκεκριμένης Υπηρεσίας.\nΘα απαιτηθεί δε ένα εύλογο χρονικό διάστημα, προκειμένου να συναφθούν διαδημοτικές ή διαβαθμιδικές συνεργασίες μεταξύ των ΟΤΑ, για την άσκηση των αρμοδιοτήτων αυτών, σε περίπτωση διαπίστωσης αδυναμίας λειτουργίας της Υπηρεσίας Δόμησης από ένα Δήμο όπως προβλέπεται από το Νόμο .\nΥπενθυμίζεται ότι μέχρι σήμερα οι Δήμοι που δεν έχουν Υπηρεσία Δόμησης, υποστηρίζονται διοικητικά από το Δήμο της έδρας του νομού ή από άλλο εγγύτερο Δήμο.\nΣτελέχωση των ΥΔΟΜ των Δήμων με εξειδικευμένο τεχνικό προσωπικό\nΤέλος η ΠΕΔ Κρήτης προτείνει στο Υπουργείο Εσωτερικών να εξετάσει τη στήριξη και ενίσχυση των υφιστάμενων Υπηρεσιών Δόμησης των Δήμων με εξειδικευμένο τεχνικό προσωπικό (μηχανικών και άλλων ειδικοτήτων) που θα διατεθεί μέσω της ΕΕΤΑΑ στους Δήμους και μετά Προγραμματική Συμφωνία μαζί τους, προκειμένου αφενός να ενισχυθούν οι Δήμοι που έχουν ΥΔΟΜ και να αποφευχθούν δεκάδες προγραμματικές συμβάσεις που θα έχουν πολλές γραφειοκρατικές δυσκολίες και αφετέρου να επιτευχθεί ταχύτερη και καλύτερη εξυπηρέτηση των πολιτών.\nΗ επιστολή που υπογράφεται από κ. Γ. Κουράκη και κ. Γ. Μαλανδράκη, Πρόεδρο και Γραμματέα της ΠΕΔ Κρήτης αντίστοιχα, έχεις ως εξής:\nΣύμφωνα με την παρ. 1 του άρθρου 376 του Ν.4700/2020 όπου αντικαταστάθηκε το άρθρο 97Α του Ν.3852/2010 (Α’ 87)ορίζεται ότι « Από την 1.11.2020, εκτός από τις υπηρεσιακές μονάδες που προβλέπονται στο άρθρο 97, σε κάθε δήμο λειτουργεί υποχρεωτικά Υπηρεσία Δόμησης (ΥΔΟΜ), σε επίπεδο Τμήματος.»\nΗ ανωτέρω πρόβλεψη για δημιουργία Υπηρεσιών Δόμησης σε όλους τους Δήμους έχει προκαλέσει έντονο προβληματισμό και ανησυχία στους εκπροσώπους της Αυτοδιοίκησης της Κρήτης αλλά και όλης της χώρας, καθότι στην πράξη δεν δύναται να εφαρμοστεί δεδομένης της διαπιστωμένης έλλειψης-υποστελέχωσης των ΟΤΑ με εξειδικευμένο τεχνικό και επιστημονικό προσωπικό(κυρίως στους περιφερειακούς- μικρούς Δήμους).\nΑναπόφευκτα λοιπόν το σύνολο σχεδόν των ΟΤΑ, που υποστηρίζεται μέχρι σήμερα διοικητικά από το Δήμο της έδρας του νομού ή από άλλο εγγύτερο Δήμο, δεν θα μπορέσουν να συστήσουν ΥΔΟΜ με αποτέλεσμα να ενεργοποιούνται κατά περίπτωση οι διατάξεις της παρ. 2 του άρθρου 376 του Ν. 4700/2020 όπου ορίζεται ότι «Εφόσον ο Δήμαρχος διαπιστώνει αδυναμία λειτουργίας της Υπηρεσίας Δόμησης, οι αρμοδιότητες της ΥΔΟΜ ασκούνται κατά την παρ. 2 του άρθρου 4 του ν. 4674/ 2020 (Α’ 53) ή το άρθρο 99 του ν. 3852/2010 (Α’ 87).»\nΣτην περίπτωση αυτή δηλαδή θα συνάπτεται διαδημοτική ή διαβαθμιδική σύμβαση συνεργασίας του Δήμου που αδυνατεί να λειτουργήσει ΥΔΟΜ με το Δήμο της έδρας του νομού ή τον εγγύτερου Δήμου που μέχρι σήμερα τον υποστήριζε διοικητικά.\nΕπίσης όπως προβλέπεται στην παρ. 2 άρθρο 4 του Ν. 4674/2020 « Οι ΟΤΑ α΄ βαθμού, που κατά τη δημοσίευση του παρόντος ασκούν τις αρμοδιότητες των υπηρεσιών δόμησης σύμφωνα με τις διατάξεις της παραγράφου 3 του άρθρου 95 του ν. 3852/2010, μπορούν να συμβάλλονται με προγραμματική σύμβαση για τη διοικητική τους υποστήριξη για θέματα που άπτονται αρμοδιοτήτων των υπηρεσιών αυτών, με την Ελληνική Εταιρεία Τοπικής Ανάπτυξης και Αυτοδιοίκησης, τους Αναπτυξιακούς Οργανισμούς Τοπικής Αυτοδιοίκησης και τα Δίκτυα Δήμων ........ ασκούνται από τον οικείο δήμο.»\nΑκόμα όμως και αν λυθεί το πρόβλημα με τη σύναψη διαδημοτικών ή διαβαθμιδικών συμβάσεων μεταξύ των ΟΤΑ όπως προβλέπεται, το κρίσιμο ζήτημα της στελέχωσης των ήδη λειτουργούντων ΥΔΟΜ των Δήμων με το απαραίτητο τεχνικό προσωπικό θα συνεχίσει να υφίσταται.\nΗ υποστελέχωση αυτή όπως αντιλαμβάνεστε, πέρα των άλλων, δημιουργεί σοβαρά προβλήματα σε μια σειρά ζητήματα όπως η ασφάλεια και η ποιότητα των έργων, η προστασία του περιβάλλοντος και η αντιμετώπιση της αυθαίρετης δόμησης αλλά και η καθυστέρηση\nσημαντικών ιδιωτικών και δημοσίων επενδύσεων εξαιτίας του μακρού χρόνου έκδοσης των απαραίτητων αδειοδοτήσεων.\nΣτα πλαίσια της δεδομένης βούλησης σας, για την επίλυση των προβλημάτων που αντιμετωπίζουν οι ΟΤΑ, αναφορικά με τη στελέχωσή τους με εξειδικευμένο τεχνικό προσωπικό (μηχανικών και άλλων ειδικοτήτων) προκειμένου να στηριχθούν οι Δήμοι που δεν έχουν επάρκεια τεχνικών υπηρεσιών για τη σύνταξη και κατάθεση μελετών για αναπτυξιακά έργα, μέσω της ΕΕΤΑΑ σας καλούμε όπως εξετάσετε ΑΜΕΣΑ αντίστοιχη πρωτοβουλία για στήριξη των ΥΔΟΜ των Δήμων στους οποίους ήδη λειτουργούν Υπηρεσίες Δόμησης, με προσωπικό που θα διαθέσει η ΕΕΤΑΑ στους Δήμους και σε Προγραμματική Συμφωνία μαζί τους.\nΜε αυτό τον τρόπο θα ενισχυθούν οι Δήμοι που έχουν ΥΔΟΜ , θα αποφευχθούν δεκάδες προγραμματικές συμβάσεις που θα έχουν πολλές γραφειοκρατικές δυσκολίες και παράλληλα οι Δήμοι που έχουν ΥΔΟΜ θα απαλλαγούν από επιπρόσθετα κόστη προσωπικού.\nΗ κάλυψη της σχετικής δαπάνης που θα προκληθεί προτείνουμε να γίνει μετά από συνεννόηση του Υπουργείου Εσωτερικών με την ΚΕΔΕ, λαμβάνοντας υπόψη ότι οι ανάγκες που καλύπτονται αφορούν βασικές λειτουργίες των ΟΤΑ.\nΣε κάθε περίπτωση κρίνεται αναγκαίο να παραταθεί για εύλογο χρονικό η πρόβλεψη της παρ. 1 του άρθρου 376 του Ν.4700/2020(ήτοι η ημερομηνία 1/11/2020) μέχρι να ολοκληρωθούν οι σχετικές διαδικασίες για τη σύναψη των διαβαθμιδικών ή διαδημοτικών συμβάσεων μεταξύ των Δήμων.»\nΠΕΔ Κρήτης Παρέμβαση Υπηρεσίες Δόμησης Δήμοι


Σύνταγμα: Συγκέντρωση διαμαρτυρίας στις 27 Σεπτέμβρη | Άρθρα | Ελευθεροτυπία\nenet.gr, 14:30 Σάββατο 20 Σεπτεμβρίου 2014\nΣύνταγμα: Συγκέντρωση διαμαρτυρίας στις 27 Σεπτέμβρη\nΑπό κινήσεις και κοινωνικές οργανώσεις\n«Να διαδηλώσουμε την αντίθεση μας σε αυτά που μας συμβαίνουν και αποφασίζονται από άλλους για εμάς και το μέλλον μας».\nΓια τη συγκέντρωση κάνει λόγο σε ανακοίνωσή του το Μητροπολιτικό Κοινωνικό Ιατρείο Ελληνικού: "Μετά από πρόσκληση που λάβαμε για να πάρουμε μέρος στην συγκέντρωση διαμαρτυρίας που έχει οργανωθεί από τους «Αγανακτισμένους Μοτοσικλετιστές Ελλάδος» στο Σύνταγμα το Σάββατο 27/09 στις 18:00, με χαρά την αποδεχτήκαμε. Το Μητροπολιτικό Κοινωνικό Ιατρείο Ελληνικού θα βρεθεί για άλλη μια φόρα ανάμεσα σε φίλους και γνωστούς στο Σύνταγμα, εκεί που γεννήθηκε η ιδέα για να φτιαχτεί το ιατρείο το καλοκαίρι του ΄11.\nΚαλούμε τους πολίτες να παραστούν και να πάρουν μέρος στην διαμαρτυρία ώστε η φωνή μας να ακουστεί ακόμα πιο δυνατά από αυτούς που καταδυναστεύουν τις ζωές μας και μας θέλουν αμέτοχους και με σκυμμένα τα κεφάλια. Έχουμε ενημερωθεί ότι θα υπάρξει ζωντανή μουσική αλλά και κάποιες ολιγόλεπτες ομιλίες από εκπροσώπους των συλλογικοτήτων που θα πάρουν μέρος".\n"Έχουμε ανταποκριθεί σε πάμπολλα καλέσματα αυτά τα 3 χρόνια, έχουμε επισκεφτεί πάμπολλα ιδρύματα και συλλογικότητες. Έχουμε βρεθεί στο δρόμο με όλους εσάς ξεχωριστά σε πάμπολλες διαδηλώσεις, σε εκδηλώσεις διαμαρτυρίας και σε συναντήσεις. Έχουμε βοηθήσει ο ένας τον άλλον στα πλαίσια της αλληλεγγύης χωρίς να περιμένουμε κανένα αντάλλαγμα. Καλούμε λοιπόν όλους εσάς που έχουμε κατά καιρούς βρεθεί ξεχωριστά να βρεθούμε όλοι μαζί αυτή τη φορά.\nΝα βρεθούμε και να δούμε αν μπορούμε να συνεργαστούμε αντί να προσπαθεί ο καθένας μόνος του. Να διαδηλώσουμε την αντίθεση μας σε αυτά που μας συμβαίνουν και αποφασίζονται από άλλους για εμάς και το μέλλον μας.\nΚαι να μας δουν ξανά όλους μαζί ενωμένους και όχι τον καθένα μόνο του όπως μας θέλουν και τους βολεύει. Το Σάββατο 27 Σεπτεμβρίου στις 6 το απόγευμα ας είμαστε όλοι εκεί στην πλατεία Συντάγματος, μαζί για άλλη μια φορά".